**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 19 Ιουνίου 2020, ημέρα Παρασκευή και ώρα 12.15΄, στην Αίθουσα Συνεδριάσεων της Ολομέλειας της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «Πλαίσιο χορήγησης μικροχρηματοδοτήσεων, ρυθμίσεις χρηματοπιστωτικού τομέα και άλλες διατάξεις» (4η συνεδρίαση- β΄ ανάγνωση).

Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, ο Υφυπουργός Οικονομικών, κ. Γεώργιος Ζαββός και ο Υφυπουργός Αγροτικής Ανάπτυξης και Τροφίμων, κ. Κωνσταντίνος Σκρέκας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Αμυράς Γεώργιος, Λοβέρδος Ιωάννης, Βολουδάκης Κωνσταντίνος - Μανούσος, Βούλτεψη Σοφία, Δημοσχάκης Αναστάσιος, Καββαδάς Αθανάσιος, Δούνια Παναγιώτα (Νόνη), Καλογιάννης Σταύρος, Κεδίκογλου Συμεών (Σίμος), Κελέτσης Σταύρος, Κοντογεώργος Κωνσταντίνος, Λιβανός Παναγιώτης – Σπυρίδων (Σπήλιος), Δαβάκης Αθανάσιος, Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος, Σαλμάς Μάριος, Σπανάκης Πέτρος - Βασίλειος, Στύλιος Γεώργιος, Τραγάκης Ιωάννης, Τσαβδαρίδης Λάζαρος, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Μαμουλάκης Χαράλαμπος (Χάρης), Μωραΐτης Αθανάσιος (Θάνος), Ξανθόπουλος Θεόφιλος, Παππάς Νικόλαος, Συρμαλένιος Νικόλαος, Τσακαλώτος Ευκλείδης, Φλαμπουράρης Αλέξανδρος, Κωνσταντόπουλος Δημήτριος, Κατρίνης Μιχαήλ, Σκανδαλίδης Κωνσταντίνος, Κομνηνάκα Μαρία, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος και Αρσένης Ηλίας - Κρίτων.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών με τίτλο «Πλαίσιο χορήγησης μικροχρηματοδοτήσεων, ρυθμίσεις χρηματοπιστωτικού τομέα και άλλες διατάξεις».

Είναι η τέταρτη και τελευταία συνεδρίαση της Επιτροπής.

 Έχει ζητήσει τον λόγο ο Υπουργός, κ. Σταϊκούρας, ο οποίος έχει παρακολουθήσει όλες τις συνεδριάσεις του νομοσχεδίου. Θα ήθελε να τοποθετηθεί.

 Πριν δώσω τον λόγο στον κ. Υπουργό, να σας ενημερώσω ότι το νομοσχέδιο έρχεται στην Ολομέλεια την ερχόμενη Τετάρτη, 24 Ιουνίου και ώρα 10 το πρωί. Δηλαδή, αντί για την Τρίτη θα πραγματοποιηθεί την Τετάρτη. Αυτή την ενημέρωση έχω για την πρώτη συνεδρίαση, την Τετάρτη πρωί αντί για την Τρίτη και θα δούμε πότε θα πραγματοποιηθεί η δεύτερη συνεδρίαση.

 Τον λόγο έχει ο Υπουργός Οικονομικών, κ. Χρήστος Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Κυβέρνηση αντιμετωπίζει τις επιπτώσεις της πανδημίας του κορωνοϊού με υπευθυνότητα και αποτελεσματικότητα. Αποδεικνύεται κάθε μέρα ότι διαθέτει και υλοποιεί ένα συνεκτικό, ρεαλιστικό, ολοκληρωμένο και δυναμικό σχέδιο για τη στήριξη της οικονομίας. Σχέδιο που ξεδιπλώνεται, μεθοδικά και αποφασιστικά, όπως αναγνωρίζεται διεθνώς, με σημαντικές πολιτικές, οι οποίες ανταποκρίνονται στις ανάγκες της κάθε φάσεως της υγειονομικής κρίσης. Σχέδιο με βασικούς άξονες την ενδυνάμωση του δημόσιου συστήματος υγείας, τη στήριξη της απασχόλησης, την ενίσχυση της ρευστότητας των επιχειρήσεων και την τόνωση της κοινωνικής συνοχής.

Ειδικότερα, σε ό,τι αφορά την ενίσχυση της ρευστότητας των επιχειρήσεων που είναι και το αντικείμενο των συνεδριάσεών μας αυτή την περίοδο, η Κυβέρνηση έχει ενεργοποιήσει ή δρομολογεί ένα πλήθος από εναλλακτικά και συμπληρωματικά, σημαντικά εργαλεία. Σήμερα, θα σας μιλήσω για επτά (7) εργαλεία ενίσχυσης της ρευστότητας των επιχειρήσεων.

Πρώτο εργαλείο, η επιστρεπτέα προκαταβολή. Επιστρεπτέα προκαταβολή συνολικού ύψους, καταρχήν, δύο (2) δισεκατομμυρίων ευρώ, της οποίας η πρώτη φάση ολοκληρώθηκε με επιτυχία, ενώ βρίσκεται σε εξέλιξη η δεύτερη φάση.

 Στην πρώτη φάση, επειδή έχουμε, πλέον, τα οριστικά στοιχεία, πενήντα δύο χιλιάδες τετρακόσιες ενενήντα τέσσερις (52.494) επιχειρήσεις, έλαβαν σημαντικά χρηματικά ποσά, συνολικού ύψους εξακοσίων δύο εκατομμυρίων (602.000.000) ευρώ, δηλαδή, κατά μέσο όρο, περίπου, εντεκάμισι χιλιάδες (11.500) ευρώ ανά επιχείρηση.

Από αυτές, γιατί αυτό έχει ιδιαίτερη σημασία, επτά χιλιάδες πεντακόσιες ενενήντα οκτώ (7.598) επιχειρήσεις δεν είχαν εργαζόμενους, τριάντα χιλιάδες έξι (30.006) επιχειρήσεις έχουν από έναν έως πέντε και έντεκα χιλιάδες τετρακόσιες ογδόντα (11.480) επιχειρήσεις, διαθέτουν από έξι (6) έως είκοσι (20). Δηλαδή, το 94% του συνόλου των βοηθούμενων επιχειρήσεων διαθέτει μέχρι είκοσι (20) εργαζόμενους, αποδεικνύοντας ότι έτσι, στην πρώτη φάση, βοηθήθηκαν πολύ οι πολύ μικρές επιχειρήσεις και οι μικρές επιχειρήσεις. Μάλιστα, οι επιχειρήσεις από έναν (1) έως πενήντα (50) εργαζόμενους, που συνιστούν το 86% του συνόλου των επωφελούμενων επιχειρήσεων, μοιράστηκαν και το 80% των διαθέσιμων πόρων. Αυτό είναι και στοιχείο, όχι μόνο οικονομικής αποτελεσματικότητας, αλλά και κοινωνικής δικαιοσύνης. Για να γίνει, όμως, η εκταμίευση γρήγορα, χρησιμοποιήθηκαν τα μόνα διαθέσιμα στοιχεία που υπήρχαν τότε, που ήταν τα στοιχεία Μαρτίου, η μείωση, δηλαδή του τζίρου για τον Μάρτιο, προκειμένου να προλάβουμε να διοχετεύσουμε τη ρευστότητα στην πραγματική οικονομία.

Στη δεύτερη φάση, που ξεκίνησε τη Δευτέρα, η στήριξη - όπως ξέρετε έχει βγει σχετική απόφαση της Κυβέρνησης - θα αφορά μεγαλύτερο αριθμό επιχειρήσεων, διευρυμένο αριθμό επιχειρήσεων και πολύ μεγαλύτερο ποσό, που, καταρχήν, διαμορφώνεται στο 1,4 δισεκατομμύρια ευρώ.

Η εκδήλωση ενδιαφέροντος είναι μεγάλη και θέλω να σας πω ότι με τα χθεσινοβραδινά στοιχεία που έχω από την Α.Α.Δ.Ε., περίπου, σαράντα επτά χιλιάδες (47.000) επιχειρήσεις έχουν κάνει, ήδη, αίτηση και καλούμε και τις υπόλοιπες επιχειρήσεις να κάνουν τη σχετική αίτηση.

Δεύτερο μέτρο ενίσχυσης της ρευστότητας, οι αναστολές των φορολογικών και ασφαλιστικών υποχρεώσεων νοικοκυριών και επιχειρήσεων. Υπενθυμίζω ότι έχουν δοθεί αναστολές τέτοιων υποχρεώσεων για όλους τους μήνες που υπάρχει κρίση του κορωνοϊού. Αυτές οι οφειλές δεν θα πληρωθούν το 2020 και πάνε σε 12 άτοκες δόσεις ή σε 24 δόσεις με χαμηλό επιτόκιο, με έναρξης αποπληρωμής, υπενθυμίζω, το 2021 και με επιτόκιο, εκτιμούμε, γύρω στο 2,5%, πολύ λιγότερο από το μισό αυτού που σήμερα ισχύει για τις 24 δόσεις. Να άλλη μια ουσιαστική πηγή ενίσχυσης της ρευστότητας των επιχειρήσεων.

Τρίτη πηγή, είναι η επιδότηση επιτοκίου όλων των επιχειρηματικών δανείων των επιχειρήσεων οι οποίες ανήκουν σε πληττόμενους κλάδους.

Τέταρτη πηγή, είναι το κεφάλαιο κίνησης, στο Πλαίσιο του Ταμείου Επιχειρηματικότητας ΙΙ.

Όλα αυτά, από όσο γνωρίζω, θα τα συζητήσουμε και την Τρίτη, στις συνεδριάσεις που θα γίνουν των δύο Επιτροπών και θα είμαι και εγώ να καταθέσω κάποιες σκέψεις, όπως και ο συναρμόδιος Υπουργός, κ. Γεωργιάδης.

 Όπως ανακοίνωσε η Αναπτυξιακή Τράπεζα, έχουν ήδη εγκριθεί και προωθηθεί σε όλες συνεργαζόμενες τράπεζες, 10.150 αιτήσεις, συνολικού ύψους 1,29 δισεκατομμυρίων ευρώ, ώστε να προχωρήσει η υπογραφή συμβάσεων με τις ενδιαφερόμενες επιχειρήσεις, αλλά και η εκταμίευση των συγκεκριμένων ποσών.

Πέμπτη πρωτοβουλία, το Ταμείο Εγγυοδοσίας της Ελληνικής Αναπτυξιακής Τράπεζας, το οποίο τέθηκε σε λειτουργία στις 3 Ιουνίου, σε πολύ μικρό χρονικό διάστημα συγκρινόμενη και με άλλες χώρες, διαθέτει στην αγορά νέα δάνεια που, μέσω μόχλευσης, εκτιμούμε ότι θα φτάσουν τα 7 δισεκατομμύρια ευρώ. Παρέχεται εγγύηση από την Αναπτυξιακή Τράπεζα έως 80% σε κάθε δάνειο κεφαλαίου κίνησης, ενώ σε επίπεδο χαρτοφυλακίου κάθε τραπεζικού ιδρύματος έως 40% για μικρομεσαίες επιχειρήσεις και 30% για μεγάλες.

 Έκτη πρωτοβουλία για τη ρευστότητα, η σχεδιαζόμενη, θα ανακοινωθεί τις επόμενες εβδομάδες, γενναία μείωση της προκαταβολής φόρου για τις επιχειρήσεις.

Έβδομη πρωτοβουλία, αυτή που σήμερα συζητάμε, το νέο θεσμικό πλαίσιο για τις μικροχρηματοδοτήσεις.

 Άρα, κυρίες και κύριοι συνάδελφοι, όπως αποδεικνύεται από αυτές τις επτά πρωτοβουλίες, επτά διακριτές αλλά και συμπληρωματικές πρωτοβουλίες, η Κυβέρνηση κινείται με γρήγορο βηματισμό και αποτελεσματικότητα, προσδοκά, προσδοκούμε και επιδιώκουμε, το τραπεζικό σύστημα να συμβαδίσει.

Κυρίες και κύριοι συνάδελφοι, με το παρόν σχέδιο νόμου, για τη διαμόρφωση ενός νέου πλαισίου χορήγηση μικροπιστώσεων, προσφέρεται ένα ακόμα εργαλείο ενίσχυσης της ρευστότητας των επιχειρήσεων, κυρίως των μικρών επιχειρήσεων. Πλαίσιο που είναι αλήθεια ότι ξεκίνησε να διαμορφώνεται από την προηγούμενη κυβέρνηση, που τελικά, όμως, δεν το υλοποίησε.

Η σημερινή κυβέρνηση, η Κυβέρνηση Νέας Δημοκρατίας, προχωρά στη νομοθέτησή του, έχοντας συμπεριλάβει σημαντικές βελτιώσεις, προσθήκες και διορθώσεις, οι οποίες συνεχίζονται ακόμα και σήμερα, με νομοτεχνικές βελτιώσεις και τροπολογίες που θα καταθέσουμε, αποτέλεσμα της δημόσιας διαβούλευσης, προτάσεων κομμάτων της Αντιπολίτευσης, της Ευρωπαϊκής Κεντρικής Τράπεζας, της Τράπεζας της Ελλάδος, στην ακρόαση φορέων και άλλων φορέων, όπως ακούστηκαν.

Ενδεικτικά, θέλω να σας πω ότι δεν θα είναι μόνο ανώνυμες εταιρείες. Θα είναι και κεφαλαιουχικές ή αστικές, γιατί ακούστηκε από Κόμματα της αντιπολίτευσης. Ενδεικτικά, θα σας πω, ότι δεν μιλάμε, πλέον, για 400.000, αλλά θα μιλάμε για 250.000. Ενδεικτικά, θα σας πω, ότι στην εποπτεία που θα ασκείται στην Τράπεζα της Ελλάδος θα πρέπει η αξιολόγηση να μην τελειώνει σε εξήντα μέρες, αλλά σε τριάντα ημέρες.

Όλα αυτά θα τα διαβάσετε και είμαστε εδώ για να τα συζητήσουμε και παραμένει «ανοικτό» το κείμενο. Θα ήθελα συγκεκριμένες θέσεις Κομμάτων για το επιτόκιο, εάν εκτιμούν ότι πρέπει να υπάρχει συγκεκριμένο επιτόκιο, θα ήθελα να ακούσω ποιο είναι. Ανέτρεξα λίγο στα κείμενα της προηγούμενης Κυβέρνησης, σε ένα κείμενο υπήρχε επιτόκιο. Αν δεν με απατά η μνήμη μου ήταν 14%, αλλά στο κείμενο που μπήκε στη διαβούλευση δεν υπήρχε επιτόκιο.

Είναι ένα δύσκολο θέμα. Θα ήθελα, πραγματικά, τις απόψεις της αντιπολίτευσης. Καταρχήν, δεν έχουμε θέσει συγκεκριμένο επιτόκιο. Θέλω να σας προϊδεάσω ότι έχουμε ενσωματώσει αρκετές παρατηρήσεις και, πραγματικά, ο σκοπός είναι να βγει το βέλτιστο λειτουργικό νομοσχέδιο.

Ό,τι έχει λογική και θεωρούμε ότι πρέπει να ενσωματωθεί, είμαστε διατεθειμένοι να το κάνουμε, γι’ αυτό και ζήτησα να λάβω πρώτος τον λόγο για να σας προϊδεάσω γι’ αυτές τις αλλαγές. Θα σας τις καταθέτουμε σήμερα και όχι στην Ολομέλεια, έτσι ώστε από σήμερα να έχετε ένα πλήρες κείμενο για την Ολομέλεια.

Στόχος, όπως είπα, είναι να διαμορφωθεί ένα σύγχρονο και αποτελεσματικό «εργαλείο», που έρχεται να καλύψει, λαμβάνοντας υπόψη και τις βέλτιστες πρακτικές σε ευρωπαϊκό επίπεδο, ελέγχουμε την εικόνα της εποπτείας σε όλη την Ευρώπη, το χρηματοδοτικό κενό που υπάρχει για την επιχειρηματική δραστηριότητα.

Το, υπό συζήτηση, πλαίσιο έχει βασιστεί στον ευρωπαϊκό κώδικα καλής πρακτικής για την παροχή μικροπιστώσεων. Παρέχει τη δυνατότητα «άντλησης» κεφαλαίου έως 25.000 ευρώ και απευθύνεται στις πολύ μικρές επιχειρήσεις, στα φυσικά πρόσωπα για τη σύσταση πολύ μικρών επιχειρήσεων, στα φυσικά πρόσωπα που ασκούν ατομική επιχειρηματική δραστηριότητα, σε άτομα που θέλουν να εκπαιδευτούν, ώστε να μπουν στο χώρο εργασίας και σε άτομα τα οποία ανήκουν σε ευάλωτες κοινωνικές ομάδες.

Το σχέδιο νόμου είναι συνεκτικό, καθώς ενσωματώνει πρόνοιες που διασφαλίζουν τη λειτουργικότητα και αποτελεσματικότητά του μετά και τις προσθήκες και διορθώσεις που έχουμε κάνει. Είναι συμβατό με τις ευρωπαϊκές πρακτικές. Είναι ρεαλιστικό, χωρίς να δημιουργεί περίεργα «μορφώματα», όπως είναι κάποια παράλληλα τραπεζικά συστήματα. Είναι κοινωνικό, καθώς εκτιμάται ότι μπορεί να συμβάλει στην ανάσχεση ακραίων κοινωνικών ανισοτήτων και να συνεισφέρει στην αντιμετώπιση της ανεργίας και του κοινωνικού αποκλεισμού.

Είναι καινοτόμο, καθώς εισάγει ένα, εντελώς, νέο, σύγχρονο και δυναμικό «εργαλείο» παροχής ρευστότητας. Είναι αυστηρό, αλλά δεν είναι «βαρύ» ώστε να διασφαλίζεται η διαφάνεια. Είναι ελκυστικό, αφού προβλέπονται συγκεκριμένες φορολογικές απαλλαγές με σκοπό την παροχή κινήτρων. Είναι ευέλικτο, ώστε να ενισχυθεί η επιχειρηματικότητα, να περιοριστεί η παραοικονομία και να προωθηθεί η υγιής επιχειρηματική κουλτούρα.

Συμπερασματικά, η Κυβέρνηση αποδεικνύει έμπρακτα, ότι συνεχίζει να στηρίζει την επιχειρηματική κοινότητα και, ιδιαίτερα, τις πολύ μικρές και μικρές επιχειρήσεις. Από την πλευρά τους, οι επιχειρήσεις καλούνται να αξιοποιήσουν με υπευθυνότητα και αποτελεσματικότητα την κρατική αρωγή. Να αναλάβουν το δικό τους μερίδιο ευθύνης για τη διασφάλιση των θέσεων απασχόλησης, την τόνωση της παραγωγικότητας και της ανταγωνιστικότητας και την επιτυχή μετάβαση της ελληνικής οικονομίας σε ένα νέο αναπτυξιακό μοντέλο που θα διασφαλίζει βιώσιμους και χωρίς αποκλεισμούς υψηλούς ρυθμούς οικονομικής μεγέθυνσης.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):**Το λόγο έχει ο κ. Τσακαλώτος.

 **ΕΥΚΛΕΙΔΗΣ ΤΣΑΚΑΛΩΤΟΣ:** Εμείς βάλαμε δύο ουσιαστικά ζητήματα. Εντάξει, είναι και το επιτόκιο, που θα επανέλθουμε να το συζητήσουμε. Να κάνω δύο ερωτήσεις. Η πρώτη ερώτηση είναι για το άρθρο 9, για το «fit and proper». Έχετε κάποιες σκέψεις, πάνω σε αυτό που λέμε, ότι το «fit and proper» πρέπει να είναι για όλους τους μετόχους και όχι μόνο για δύο. Φοβόμαστε ότι αυτό μπορεί να είναι «κερκόπορτα».

Η δεύτερη ερώτηση είναι αν θα μπορούν να συμμετέχουν οι επιχειρήσεις της κοινωνικής οικονομίας της τοπικής αυτοδιοίκησης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ελάτε κ. Σταϊκούρα.

**ΧΡΗΣΤΟΣ ΣΑΪΚΟΥΡΑΣ (Υπουργός Οικονομικών):** Δεν ήθελα να επεκταθώ, γιατί θα κατατεθούν και θεωρώ ότι πρέπει να τα μελετήσουμε. Στις νομοτεχνικές βελτιώσεις στην Ολομέλεια, δίπλα στη λέξη «δραστηριότητα» μπαίνουν και «φορείς κοινωνικής και αλληλέγγυας οικονομίας». Αυτή είναι η μία νομοτεχνική. Και σε μία τροπολογία που καταθέτουμε υπάρχει μια προσθήκη ολόκληρου άρθρου, λαμβάνοντας υπόψη και παρατηρήσεις της Τραπέζης της Ελλάδος, σε ότι αφορά το πρώτο ζήτημα το οποίο θέσατε. Αλλά, επειδή είναι εκτενές, είναι δηλαδή δύο σελίδες, δεν θα ήθελα να το αναπτύξω. Ανέφερα μόνο τα βασικά.

Άρα, ενισχύουμε προς την κατεύθυνση που θέτετε προβληματισμούς, περιορίζουμε όμως το χρονικό διάστημα στο οποίο θα πρέπει να αποφανθεί η Τράπεζα της Ελλάδος, για να δώσει τη δυνατότητα λειτουργίας ενός συστήματος, από 60 μέρες σε 30, έτσι ώστε να μην υπάρχουν καθυστερήσεις. Είμαστε έτοιμοι να συζητήσουμε.

Έχω την ανάλυση της «επιστρεπτέας 1», με όλα τα στοιχεία, με αριθμό επιχειρήσεων. Τα είπα. Εάν κάποιος θέλει πολύ μεγάλη ανάλυση, την έχω διαθέσιμη για να έχετε πλήρη εικόνα ποιες επιχειρήσεις και ποιου μεγέθους. Το καταθέτω στα Πρακτικά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε κ. Υπουργέ για τις απαντήσεις.

Το λόγο έχει ο Υφυπουργός Αγροτικής Ανάπτυξης κ. Σκρέκας.

**ΚΩΝΣΤΑΝΤΙΝΟΣ ΣΚΡΕΚΑΣ (Υφυπουργός Αγροτικής Ανάπτυξης και Τροφίμων):** Κύριε Πρόεδρε, να ενημερώσουμε τους βουλευτές της Επιτροπής, για ένα άρθρο το οποίο θα συμπεριλαμβάνεται σε μία τροπολογία που θα κατατεθεί αργότερα από τον Υπουργό Οικονομικών και αφορά τον πρωτογενή τομέα και συγκεκριμένα τους αγρότες.

Σύμφωνα με αυτό το άρθρο, παρατείνουμε τη δυνατότητα που είχαν οι αγρότες να μπορούν να λαμβάνουν δάνεια έως 25.000 ευρώ από χρηματοπιστωτικά ιδρύματα, χωρίς την υποχρέωση να προσκομίζουν ασφαλιστική ενημερότητα. Αυτό να πω ότι είχε γίνει εφικτό με το άρθρο 23, της ΠΝΠ που ξεκίνησε να ισχύει από την 13/04/2020, όπου τότε κατ’ εξαίρεση είχαμε δώσει τη δυνατότητα να έχουν τη δυνατότητα πρόσβασης σε δανειοδοτικά κεφάλαια έως 25.000 ευρώ, χωρίς την προσκόμιση ασφαλιστικής ενημερότητας, κατ’ εξαίρεση του άρθρου 27, του ν.4611/2019.

Με αυτόν τον τρόπο δώσαμε τη δυνατότητα να μπορέσουν να ανταπεξέλθουν στις χρηματοδοτικές ανάγκες που είχαν για τα έξοδα της καλλιτεχνικής περιόδου, είτε στους γεωργούς είτε στους κτηνοτρόφους, για να μπορέσουν να προχωρήσουν σε αγορά ζωοτροφών. Αυτές οι ανάγκες παραμένουν εξαιτίας των έκτακτων συνθηκών που αντιμετωπίζουμε με την πανδημία του covid-19 και γι’ αυτόν το λόγω δίνουμε παράταση μέχρι τέλος του έτους, να μπορούν να έχουν πρόσβαση σε δανειοδοτικά κεφάλαια.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):**  Ευχαριστούμε πολύ τον κ. Υπουργό.

Το λόγο έχει ο Εισηγητής της Πλειοψηφίας, κ. Σαλμάς, για έξι λεπτά.

**ΜΑΡΙΟΣ ΣΑΛΜΑΣ (Εισηγητής της Πλειοψηφίας):** Ευχαριστώ,κ. Πρόεδρε.

Δεν θα χρειαστούμε ούτε τα έξι λεπτά, διότι όπως στην εισήγησή μου επί της αρχής του σχεδίου νόμου στην Επιτροπή, είχα προβλέψει ότι είναι ένα σχέδιο νόμου όπου δοκιμάζονται οι ιδεολογικές διαφορές και η οικονομική φιλοσοφία που έχει η κάθε ιδεολογία, όταν αυτές έρχονται να ανταμώσουν το ρεαλισμό.

Είναι πολύ σημαντικό ότι αυτό το σχέδιο νόμου συγκέντρωσε, μετά την ολοκλήρωση της συζήτησης στην Επιτροπή, την απόλυτη θετική γνώμη όλων των φορέων που είτε εκλήθησαν από εμάς, τη Συμπολίτευση, είτε από την Αντιπολίτευση. Είναι από τις σπάνιες φορές που είναι ένα σχέδιο νόμου που ανταμώνει την απαίτηση της κοινωνίας και όλων των επαγγελματικών κλάδων.

Είναι εξίσου σημαντικό ότι αυτό το σχέδιο νόμου ξεκίνησε από την προηγούμενη Κυβέρνηση να το διαβουλεύεται με εντολή τότε του κ. Δραγασάκη, για να υπάρξει μια μελέτη μέσα στο ΕΣΠΑ και στη συνέχεια με εντολή που έδωσε στην αρμόδια Διεύθυνση του Υπουργείου, για να ετοιμαστεί ένα σχέδιο νόμου, το οποίο διαβουλεύθηκε, αλλά, προφανώς, δεν πρόλαβε, να το φέρει κι αυτό προϊδεάζει στο, ότι θα έχει μετά ακόμη και όποια επιφύλαξη για την Ολομέλεια, που εκφράστηκε μέσω των Εισηγητών, ότι θα έχει μία συνολική στήριξη αυτό το σχέδιο νόμου.

Αυτό θα σας πω, γιατί δε χρειάζεται, να πω περισσότερα για το σχέδιο νόμου, το εξαντλήσαμε, το παρουσίασαν και οι αρμόδιοι Υπουργοί, το ακούσαμε. Είναι πολύ σημαντικό, γιατί η ωριμότητα του πολιτικού προσωπικού και των πολιτικών φορέων πρέπει, να ανταμώσει την ωριμότητα των πολιτών. Προηγήθηκε η ωριμότητα των πολιτών. Πρέπει, να σας πω ότι το Κόμμα μου επιβραβεύτηκε από το γεγονός ότι σε δύσκολες στιγμές, επί περίοδο θυμάμαι Γιώργου Παπανδρέου ψηφίσαμε δύσκολα νομοσχέδια, που έφθασαν περίπου τα 100. Ήταν μια περίοδος, που εύκολα τότε μπορούσαμε, να μην ψηφίσουμε τα νομοσχέδια, περιμένοντας να έρθουμε στην Κυβέρνηση. Επιδιώξαμε υπευθυνότητα, το κάναμε κι αργότερα επί της προηγούμενης Κυβέρνησης, όταν έπρεπε, να ψηφίσουμε ή ακόμη και το περιβόητο Μνημόνιο του Καλοκαιριού του 2015 ή κι άλλα νομοσχέδια και για αυτό είμαστε στην Κυβέρνηση.

Άρα, λοιπόν, δεν είναι νομοσχέδιο, που προσφέρεται, για να εμφανίσουμε τις διαφορές μας. Είναι ένα νομοσχέδιο, που προσφέρεται, για να εμφανίσουμε, που συγκλίνουμε, ώστε οι άνθρωποι, που θέλουν, να ξεκινήσουν μια επιχείρηση ή να ξαναβάλουν το κλειδί στην επιχείρησή τους, που σκέφτονται, αν θα την ανοίξουν, μας παρακολουθούν τώρα και λένε «ευτυχώς, η Βουλή ωρίμασε και στηρίζει εκείνα, που είναι σωστά για μας», γιατί αυτό είναι ένα σχέδιο νόμου - όπως είπα και στην εισήγησή μου - τα αποτελέσματα του οποίου, θα φανούν, άμεσα.

Δεν είναι ένα σχέδιο νόμου, το οποίο θα το δούμε στο μέλλον, αλλά, ορθώς, από όλες τις πτέρυγες, κ. Υπουργέ, και από τη Συμπολίτευση αλλά και από την Αντιπολίτευση επειδή είναι ένα σχέδιο νόμου, το οποίο δε θέλουμε, να αδικηθεί από την πορεία των πραγμάτων, προτείναμε διασφαλίσεις και χαίρομαι, πραγματικά, που αυτές τις διασφαλίσεις σήμερα δια στόματος Υπουργού φαίνεται ότι τις παρέχετε και, πραγματικά, ότι ακούστηκε και η άποψη η δική μας, αλλά και της Αντιπολίτευσης που ήταν κοινοί προβληματισμοί, για να πούμε την αλήθεια. Δηλαδή, όσον αφορά στον προβληματισμό για το ανώτατο επιτόκιο, δε νομίζω ένας από τους 300 συναδέλφους βουλευτές να μην έχει αγωνία, να μην εξελιχθούν αυτά τα ιδρύματα σε κερδοσκοπικά ιδρύματα εις βάρος των δικαιούχων.

Συνεπώς, για το επιτόκιο, που αφήσατε ένα ερωτηματικό, κ. Υπουργέ, είναι αλήθεια. Όταν θέτεις σε μια ελεύθερη οικονομία με κανονιστική πράξη ανώτατο όριο, έρχεται η Επιτροπή Ανταγωνισμού κι έχει προβληματισμό, γιατί σωστά είπατε ότι «πάνε όλοι και πλαφονάρουν στο ανώτατο όριο». Θα σας πω, λοιπόν, με ένα προσωπικό παράδειγμα, όταν το 2012 είχα αποφασίσει, να διατιμήσω ως Υπουργός τις ταινίες μέτρησης σακχάρου. Αυτό ήταν κόντρα στην αγορά. Ρώτησα την Επιτροπή Ανταγωνισμού, αν μπορούσα, να το κάνω και μου απάντησε αυτό, που σωστά είπατε εσείς, με μόνη εξαίρεση «εάν η ανώτατη τιμή που θέτεις, είναι πολύ κάτω από αυτή, που σήμερα αγοράζει και πληρώνει ο ασφαλιστικός φορέας, ο Ε.Ο.Π.Υ.Υ., τότε δε θα υπάρχει αντίρρηση στην Επιτροπή Ανταγωνισμού».

Συνεπώς, θα μπορούσε, να κάνει μια πρόβλεψη το νομοσχέδιο. Να λέει «δύναται με Υπουργική Απόφαση, να καθοριστεί μέγιστο ύψος επιτοκίου». Οπότε, αν η αγορά, όταν θα την δείτε στον πρώτο χρόνο λειτουργίας, έχει θέματα, θα μπορεί ο Υπουργός, θα έχει τη νομοθετική εξουσιοδότηση, να το κάνει πάντα σε συνεννόηση με την Επιτροπή Ανταγωνισμού και τους άλλους εποπτευόμενους φορείς. Είναι πολύ σημαντικό. Συγχαρητήρια – εγώ, δε δίνω εύκολα συγχαρητήρια - που ακούσατε την Αντιπολίτευση και βάλατε και τις αλληλεγγύες εταιρείες και που μειώσατε και το ποσό, που ζητήθηκε από την Αντιπολίτευση στις 250.000 ευρώ. Είναι πολύ σημαντικό και να επιμείνω, είπατε ότι θα το φέρετε σε τροπολογία.

Είχαμε μια κουβέντα και με τον κ. Υφυπουργό, τον κ. Ζαββό μετά την ακρόαση των φορέων και, ιδιαίτερα, της εκπροσώπου της Τράπεζας της Ελλάδος, η οποία εξέφρασε μια άποψη ότι καλό θα ήταν, να δει όλους τους μετόχους.

Ο κ. Ζαββός είχε δίκιο, δεν το κάνει πάντα ούτε για τις ανώνυμες εταιρείες, δεν το κάνει για όλα τα χρηματοπιστωτικά ιδρύματα και για όλους τους μετόχους, όμως, δείτε το μήπως στην αρχή για ένα χρόνο λειτουργίας, χρειάζεται να γίνεται έλεγχος κάποιου βαθμού των μετόχων, ακριβώς για να αποφύγουμε παρά το θεσμικό πλαίσιο που υπάρχει και είναι ικανοποιητικό για το ξέπλυμα χρήματος, να αποφύγουμε όμως στο μέλλον δημοσιογραφικές ειδήσεις, ότι περιπτώσεις που δεν υπήρξαν για ξέπλυμα χρήματος και λέω δημοσιογραφικές. Ευτυχώς, ήρθαν και μερικοί συνάδελφοι ακόμη, γιατί στις αρχές θα κάνω συνέντευξη τύπου. Ήταν μόνο δημοσιογράφοι στην αίθουσα και τώρα όπως λέτε, κύριε Υπουργέ είναι η πλειοψηφία δημοσιογράφοι. Αυτό σημαίνει, ότι είναι πολύ καλοί και τυπικοί συνάδελφοι στη Βουλή. Δεν χρειάζεται να πούμε τίποτα περισσότερο. Νομίζω θα προχωρήσει ομαλά η συζήτηση και στην Ολομέλεια, θα έχουμε συνολική ψήφιση από όλες τις πτέρυγες. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, να σας ενημερώσω ότι η β΄ συνεδρίαση στην Ολομέλεια, θα γίνει την Τρίτη 30/6. Συνεπώς το νομοσχέδιο εισάγεται την ερχόμενη Τετάρτη στις 24/6 και ώρα 10 το πρωί και η συζήτηση επί των άρθρων τροπολογιών, θα γίνει την επόμενη Τρίτη 30 Ιουνίου, πάλι στις 10 η ώρα το πρωί.

Το λόγο έχει ο κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Ευχαριστώ κύριε Πρόεδρε. Φαίνεται ότι το συγκεκριμένο σχέδιο νόμου, θα διεκδικεί το ρεκόρ σχοινοτενούς χρονικής διάρκειας και 3 εβδομάδες θα κρατήσει. Κυρίες και κύριοι συνάδελφοι, επανερχόμαστε, λοιπόν, σήμερα να συζητήσουμε το νομοσχέδιο της Κυβέρνησης για τις μικροχρηματοδοτήσεις.

 Ένα σχέδιο νόμου, που όπως είπαμε και από τις προηγούμενες μέρες αποτελεί καρπό των προσπαθειών της προηγούμενης Κυβέρνησης. Η ιδέα των μικροχρηματοδοτήσεων, ήταν ενταγμένη στον πυρήνα του σχεδίου μας για την αντιμετώπιση της κρίσης ρευστότητας των μικρομεσαίων επιχειρήσεων. Σε συνθήκες ύφεσης όπως οι σημερινές, η χώρα έχει ανάγκη από χρηματοδοτικά εργαλεία και θεσμούς, τα οποία θα μπορεί να ενεργοποιήσει ενάντια στην τάση των συστημικών τραπεζών, να περιορίζουν την περίμετρο των δυνητικών δανειοληπτών και να ζητάνε όλο και περισσότερες εμπράγματες εξασφαλίσεις από τις μικρομεσαίες επιχειρήσεις. Το σχέδιο αυτό το λοιδορήσατε.

 Να σας θυμίσω τα λόγια του σημερινού Υπουργού Αγροτικής Ανάπτυξης το Νοέμβριο του 15, που κατηγορούσε τον τότε Αντιπρόεδρο της Κυβέρνησης ότι δεν μπορούσε να αφήσει πίσω του τον βαρουφακισμό και γι’ αυτό επιχειρηματολόγησε υπέρ της δημιουργίας ενός παράλληλου τραπεζικού συστήματος. Σήμερα καταθέτετε πανηγυρικά το ένα μετά το άλλο τα νομοσχέδια που εμείς είχαμε προετοιμάσει. Πρώτα την αναπτυξιακή τράπεζα, σήμερα τις χρηματοδοτήσεις τις μικροχρηματοδοτήσεις. Έστω και έτσι, όλα αυτά αποτελούν καλή αρχή για να αποκτήσουν μια κοινή βάση συζήτησης για τα προβλήματα της ελληνικής οικονομίας.

 Όμως κυρίες και κύριοι συνάδελφοι, για να συνεννοηθούμε στα του σημερινού νομοσχεδίου, πρέπει να συμφωνήσουμε καταρχάς σε δύο πράγματα. Σε τι διαφέρουν οι χρηματοδοτήσεις από τα παραδοσιακά δάνεια, αλλά και ποιοι είναι οι κίνδυνοι. Οι κίνδυνοι συνάδελφοι της Νέας Δημοκρατίας είναι δύο. Πρώτον, το νομοσχέδιο θα αποτελέσει πεδίο για τη νομιμοποίηση εσόδων από παράνομες οικονομικές δραστηριότητες. Ακούσαμε τον κύριο Υπουργό αυτές τις μέρες, ο οποίος κατά τα άλλα έχει υπάρξει συναινετικός να υποτιμά ωστόσο τη σημασία του συγκεκριμένου ζητήματος. Την Τρίτη μάλιστα μας δήλωσε, ότι δεν υπάρχει λόγος ανησυχίας καθώς τα ιδρύματα χρηματοδοτήσεων, μικρών χρηματοδοτήσεων δεν έχουν καταθέσεις. Την Τετάρτη πάλι, μας είπατε ότι δεν υπάρχει λόγος ανησυχίας γιατί όλες τις προβλέψεις τις περιλαμβάνει ο νόμος ενάντια στο ξέπλυμα χρήματος.

 Με συγχωρείτε κύριε Υπουργέ, αλλά, όλα αυτά είναι άσχετα με αυτό που σήμερα συζητάμε. Ο νόμος για την νομιμοποίηση εσόδων από παράνομες δραστηριότητες προβλέπει διαδικασίες στο εσωτερικό των χρηματοπιστωτικών ιδρυμάτων και για την αδειοδότηση παραπέμπει στους συντηρητικούς νόμους του κάθε θεσμού. Πάνω από όλα όμως, εμείς ψάχνουμε να βρούμε τον τρόπο με τον οποίο θα αποτρέψουμε χρήματα από παράνομες πηγές, να κατευθυνθούν προς τις εταιρείες μικροχρηματοδοτήσεων και στη συνέχεια, διαμέσου των δανείων να ξεπλυθούν.

Στη διεθνή πρακτική, υπάρχει μόνο ένας τρόπος για να γίνει αυτό. Να ελέγχεται, να γίνεται, να λαμβάνει χώρα έλεγχος καταλληλότητας σε όλα τα μέλη των διοικήσεων και σε όλους τους μετόχους σε αυτούς τους Οργανισμούς.

 Αυτά τα πράγματα, φυσικά, περιλαμβάνονται στο νομοσχέδιο που είχαμε θέσει σε δημόσια διαβούλευση επί ΣΥΡΙΖΑ και φυσικά δεν είχε εφεύρει κανείς τον τροχό. Απλά, είχαμε συμπεριλάβει όλες τις ασφαλιστικές δικλείδες για τις απαραίτητες προβλέψεις που υπάρχουν σε όλες τις εταιρείες του χρηματοπιστωτικού τομέα, από τις συστημικές τράπεζες και τις ασφαλιστικές, μέχρι εταιρείες factoring και ιδρύματα πληρωμών που μεταχειρίζονται ακόμα και ποσά μικρότερα από αυτά των ιδρυμάτων μικροχρηματοδοτήσεων.

Ανάλογες αδικαιολόγητες υποχωρήσεις έχουν γίνει από την Κυβέρνηση και στο ζήτημα του περιεχομένου της αίτησης για έκδοση της προσωρινής άδειας λειτουργίας.

Τι θα πει «δήλωση συμμόρφωσης» σε μια αδειοδοτική διαδικασία;

Εξηγώ. Σε μια αδειοδοτική διαδικασία στην οποία το δημόσιο πρέπει να εξασφαλίσει ότι «δεν είμαι γκάνγκστερ», θα δηλώσω εγώ ο ίδιος ότι «δεν είμαι γκάνγκστερ»; Αρκεί αυτό για το δημόσιο;

Κυρίες και κύριοι συνάδελφοι, κοροϊδευόμαστε;

Δημιουργείτε ένα περιβάλλον, κύριε Υπουργέ, όπου επιτρέπετε να γίνουν έκτροπα. Με δύο αχυρανθρώπους θα μπορεί ο οποιοσδήποτε έμπορος ναρκωτικών, ο οποιοσδήποτε μεγάλος φοροφυγάς που έχει βγάλει τα λεφτά του στο εξωτερικό να τα νομιμοποιήσει με μπόνους μάλιστα από τους τόκους.

 Κυρίες και κύριοι της Συμπολίτευσης, μπορεί να μην σας αρέσει να το συζητάμε αυτό το θέμα, αλλά την περίοδο της διακυβέρνησης του ΣΥΡΙΖΑ έγιναν άλματα σε ζητήματα διαφάνειας της χώρας. Και αυτό, αποτυπώνεται ευδιακρίτως και σε εκθέσεις διεθνών οργανισμών, όπως η F.A.T.F. (Financial Action Tasks Force On Money Laundering).

 Μέσα από την εισαγωγή θεσμών, όπως το μητρώο πραγματικών δικαιούχων ή η υιοθέτηση διεθνών συμβάσεων, όπως η FATCA, για την ανταλλαγή πληροφοριών μεταξύ των εθνικών χωρών, η προηγούμενη Κυβέρνηση θωράκισε τη χώρα μας στο μέτρο του δυνατού από τις πρακτικές του οικονομικού εγκλήματος.

 Δεν θα γυρίσετε τη χώρα πίσω, κύριε Υπουργέ, σε ζητήματα αδιαφάνειας. Γι΄ αυτό το λέμε σε όλους τους δυνατούς τόνους. Έχουμε κάθε καλή διάθεση να συναινέσουμε στο σημερινό σχέδιο νόμου.

Καταλαβαίνουμε ότι κάποιες από τις προβλέψεις του, όπως η επιλογή της Τράπεζας της Ελλάδος ως εποπτεύων φορέας είναι επιλογές της Κυβέρνησης, αλλά το ζήτημα της διαφάνειας ήταν, είναι και παραμένει για μας μια μεγάλη κόκκινη γραμμή.

 Για το ζήτημα αυτό, καταθέτουμε λοιπόν σήμερα τροπολογία και θα σας παρακαλέσω να την ενσωματώσετε στο σχέδιο νόμου. Μία τροπολογία όπου ευδιάκριτα ουσιαστικά, επί του άρθρου 9 δίνει τη δυνατότητα ενσωμάτωσης του συνόλου της αναγκαιότητας παρουσίας των μετόχων, όπως ανέφερα προηγουμένως.

Ο δεύτερος κίνδυνος, κυρίες και κύριοι συνάδελφοι, είναι τα υπερβολικά υψηλά επιτόκια, εκθειάστηκε και από τον Υπουργό προηγουμένως, από τους Οργανισμούς μικροχρηματοδοτήσεων. Στον δικό μας σχεδιασμό, αυτή η ανησυχία μετριαζόταν με δύο διαφορετικούς τρόπους. Από τη μία, είχαμε προβλέψει στο νόμο να υπάρχει απόλυτη διαφάνεια στους όρους επικοινωνίας και διαφήμισης των νέων χρηματοδοτικών προϊόντων.

Ναι, πράγματι, την διάταξη αυτή την έχετε κρατήσει στο άρθρο 21 του παρόντος νόμου και αυτό είναι εξαιρετικά θετικό.

Ο δεύτερος όρος, όμως, ήταν ότι στο δικό μας σχεδιασμό η αναπτυξιακή τράπεζα θα αποτελούσε τον πρώτο φορέα που θα παρείχε αυτές τις μικροχρηματοδοτήσεις, τις μικροπιστώσεις.

Με αυτό τον τρόπο, το ύψος του επιτοκίου στην αγορά θα ρυθμιζόταν από το benchmark που θα έχει η ίδια η αναπτυξιακή.

Υπό τις παρούσες συνθήκες, έχουμε έντονη ανησυχία ότι η Κυβέρνηση δεν προτίθεται να κατευθύνει σημαντικούς πόρους σε αυτή την κατεύθυνση, με αποτέλεσμα η αγορά να παραμείνει αρρύθμιστη.

Στην Α΄ συνεδρίαση, ακούσαμε τον Εισηγητή της Συμπολίτευσης να στηλιτεύει το ίδιο ακριβώς θέμα, να συνηγορεί ουσιαστικά με τη λογική που εκθειάσαμε προηγουμένως.

Τον Υπουργό, επίσης, να προβληματίζεται γύρω από το ζήτημα, ενώ έχει τεθεί από πλήθος κοινωνικών φορέων το ίδιο ζήτημα.

Περιμένουμε τις τελικές προτάσεις γύρω από το εν λόγω ζήτημα και γι΄ αυτό αναμένουμε για την τοποθέτηση.

Τέλος, κύριε Υπουργέ να επαναφέρω το ζήτημα των δυνητικών δικαιούχων των μικροχρηματοδοτήσεων και των φορέων που μπορούν να συμμετέχουν στα ιδρύματα αυτά.

Άκουσα πραγματικά την θετική ανταπόκριση και του κυρίου Υπουργού και για τις κοινωνικές αλληλεγγύες οικονομίες, δηλαδή τις επιχειρήσεις όλες αυτές τις μικρομεσαίες που έχουν ανάγκη και έχουν γειωθεί με την κοινωνία πρακτικά. Άρα, έχουν άμεσο αποτύπωμα και επιτρέψτε μου και πολιτικό πρόσημο, αλλά και κυρίως και το άνοιγμα σε φορείς όπως η τοπική αυτοδιοίκηση Α΄ και Β΄ βαθμού. Όπως, οι επιχειρήσεις οι οποίες έχουν τη δυνατότητα, είδαμε τα νομικά πρόσωπα, άνοιξε η βεντάλια και πέραν των Ανωνύμων Εταιρειών μπήκαν και οι κεφαλαιουχικές.

 Δεσμευτήκατε, λοιπόν, στη προηγουμένη συνεδρίαση για την «CCALO». Περιμένουμε να δούμε και τη συγκεκριμένη προσθήκη σε νομοτεχνικό επίπεδο.

Αντιστοίχως, θεωρώ ότι είναι κρίσιμο να εξασφαλίσουμε τους δυνητικούς δικαιούχους, συμπεριλαμβάνονται και οι αγρότες, ειδικά οι νέοι αγρότες του «επιχειρούν».

Είναι πάρα πολύ κρίσιμο να δοθεί μία ένεση ρευστότητας, στους ανθρώπους οι οποίοι είτε ξεκίνησαν μόλις τις επιχειρήσεις στον πρωτογενή τομέα, είτε αυτοί οι οποίοι πραγματικά βιώνουν οι εταιρείες τους και οι επιχειρήσεις τους και χειμάζονται λόγω της κρίσης του κορωνοϊού.

Κλείνοντας, ο ΣΥΡΙΖΑ καταθέτει τροπολογία, για τη συμπερίληψη των φορέων της τοπικής αυτοδιοίκησης που ανέφερα προηγουμένως και των επιμελητηρίων, στους δυνητικούς μετόχους των ιδρυμάτων μικροχρηματοδοτήσεων. Αν θέλουμε να μιλάμε για επιστροφή στην ανάπτυξη, δεν μπορεί να είναι αποκλεισμένοι οι τοπικοί φορείς και οι φορείς της ίδιας της επιχειρηματικότητας, από το σχεδιασμό και την υλοποίηση των νέων αυτών χρηματοδοτικών εργαλείων. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Ευχαριστούμε και εμείς τον κ. Μαμουλάκη. Τον λόγο ο Ειδικός Αγορητής του Κινήματος Αλλαγής, κύριος Μιχάλης Κατρίνης.

**ΜΙΧΑΗΛ ΚΑΤΡΙΝΗΣ(Ειδικός Αγορητής του Κινήματος Αλλαγής):** Ευχαριστώ πολύ κύριε Πρόεδρε. Κυρίες και κύριοι συνάδελφοι, θέλω να ενημερώσω την Επιτροπή Οικονομικών, ότι το Κίνημα Αλλαγής κατέθεσε χθες το βράδυ αίτημα, ζητά τη σύγκληση της Επιτροπής Παραγωγής και Εμπορίου. Δεν ζητήσαμε την Επιτροπή Οικονομικών, γιατί λόγω των μέτρων προστασίας θεωρούσαμε ότι δεν μπορούσε να γίνει κοινή συνεδρίαση. Πιθανόν να το επανακαταθέσουμε, να έλθει στη Βουλή και να ενημερωθεί η αντιπροσωπεία και οι αρμόδιες επιτροπές, από την Πρόεδρο της Ελληνικής Αναπτυξιακής Τράπεζας και εκπροσώπους των τραπεζικών ιδρυμάτων, που συμμετείχαν στα εργαλεία ρευστότητας που εξήγγειλε η κυβέρνηση και υλοποιούνται αυτή τη στιγμή, σχετικά με την πορεία, τις προϋποθέσεις, τους όρους και με ποιο τρόπο, τελικά, έγινε στην πραγματικότητα, με ποιο τρόπο δεν έγινε δυνατή η παροχή ρευστότητας, στο συντριπτικό κομμάτι των μικρομεσαίων επιχειρήσεων της χώρας.

Θεωρώ ότι είναι ένα θέμα, που αυτή τη στιγμή απασχολεί έντονα τον κόσμο της αγοράς και τους επαγγελματίες και θα πρέπει, αυτοί οι οποίοι χειρίστηκαν κατ’ εντολή των πολιτικών επιλογών της κυβέρνησης τους πόρους αυτούς, να μας απαντήσουν, αν και γιατί τελικά δεν έφτασαν στην πραγματική οικονομία. Νομίζω, θα είναι μια πολύ χρήσιμη συζήτηση.

Άκουσα τον Υπουργό, ο οποίος αναφέρθηκε σε επτά πρωτοβουλίες οικονομικής ενίσχυσης και στήριξης της αγοράς και των επαγγελματιών. Για τις δύο πρωτοβουλίες εξ αυτών, ήδη, εμείς ζητούμε να υπάρχει ενημέρωση, γιατί η γενική εικόνα και αίσθηση είναι ότι αυτά τα χρήματα, δεν έφτασαν ποτέ στην πραγματική οικονομία. Επιστρεπτέα προκαταβολή. Έχει μαλλιάσει η γλώσσα μας. Συζητούμε, ζητάμε από την κυβέρνηση, το επαναλαμβάνω κύριε Υπουργέ, τώρα που είστε παρών εσείς, να υπάρχει αύξηση του συνολικού ποσού. Είναι το μόνο πραγματικό εργαλείο που μπορεί να φτάσει στις επιχειρήσεις σήμερα, χωρίς τα αυστηρά τραπεζικά κριτήρια, τα οποία κόβουν πάνω από 8 στις 10 επιχειρήσεις, που έχουν ζωτική ανάγκη να στηριχθούν σήμερα, αλλά δυστυχώς δεν βλέπουν να υπάρχει καμία χείρα βοηθείας.

Περιμένουμε με ενδιαφέρον, βεβαίως, και την προκαταβολή φόρου, τη μείωση προκαταβολής φόρου. Εμείς έχουμε ζητήσει, εδώ και πάνω από ενάμιση μήνα, να υπάρχει μηδενική προκαταβολή φόρου για το 2020, για τις άμεσα πληττόμενες επιχειρήσεις και 50% προκαταβολή για όλες τις υπόλοιπες. Ως ένα μήνυμα της πολιτικής ηγεσίας στην αγορά, ότι πραγματικά καταλαβαίνει τις δύσκολες συνθήκες και δίνει μία έμμεση ρευστότητα.

Είναι πολύ ενθαρρυντικό, κυρίες και κύριοι συνάδελφοι, ότι η ηγεσία του Υπουργείου Οικονομικών έκανε πράξη αυτό που εξήγγειλε ο Πρωθυπουργός, αλλά τελικά απ’ ότι φαίνεται το μετάνιωσε και έκανε διορθωτικές κινήσεις, στο νομοσχέδιο που συζητάμε. Διορθωτικές κινήσεις, που έρχονται κατόπιν συζήτησης και θεμάτων που έθιξε η αντιπολίτευση. Και αυτό νομίζω, ότι βοηθάει και την όλη διαδικασία στην Επιτροπή και τον κοινοβουλευτικό διάλογο, αλλά κυρίως δείχνει, ότι όταν υπάρχει διάθεση και πρόθεση πραγματική, μπορεί να γίνει το καλύτερο δυνατό αποτέλεσμα.

Ως εκ τούτου, θεωρούμε σημαντική τη συμπερίληψη των φορέων της κοινωνικής αλληλέγγυας οικονομίας στους δικαιούχους, όχι μόνο να μπορούν να πάρουν τις μικροπιστώσεις, αλλά εμείς έχουμε ζητήσει να μπορούν και να χορηγούν μικροπιστώσεις. Για αυτό νομίζω πρέπει, κύριε Υπουργέ, μαζί με τις αλλαγές που κάνατε στις εταιρείες και στη νομική μορφή των εταιρειών που μπορούν να συμπεριληφθούν, να είναι ευκρινώς διατυπωμένο, για να μην υπάρχει ερμηνεία ή καμία παρερμηνεία. Σωστή η ανησυχία, όλες οι πτέρυγες της βουλής είπαν για το ύψος του επιτοκίου.

Εμείς επαναφέρουμε και το θέμα των εγγυήσεων. Είναι λίγο δυσδιάκριτος ο όρος, ότι πρέπει να παρέχονται εγγυήσεις, μέχρι ποιου ορίου και ποσοστού στη χρηματοδότηση και τι μορφής εγγύηση είναι αυτή. Είχαμε πει ότι αν είναι, φερειπείν, ένα cash collateral, πρέπει να έχει ένα πλαφόν, ώστε τα χρήματα, τελικά, να φτάνουν εκεί που πρέπει, δηλαδή, στην επιχείρηση και όχι ένα μεγάλο ποσοστό να παρακρατείται ως εγγύηση. Άρα, να μην επιτυγχάνεται ο στόχος, τον οποίο προσπαθεί το νομοσχέδιο, αυτή τη στιγμή, να δώσει ρευστότητα στις επιχειρήσεις που είναι αποκλεισμένες.

 Θεωρούμε, κύριε Υπουργέ, ότι είναι πολύ σοβαρό το ζήτημα που έχει θέσει η Τράπεζα της Ελλάδος, σε σχέση με την αρμοδιότητα εποπτικού ελέγχου αυτών των ιδρυμάτων. Νομίζω, η εκπρόσωπός της, προχθές, το έθεσε μετ’ επιτάσεως, ότι εμείς δηλώνουμε, ουσιαστικά, αναρμοδιότητα να ασκήσουμε επιτυχημένα αυτό το ρόλο. Αν δεν έχουμε τις εγγυήσεις, να μπορούμε να ελέγχουμε τους μετόχους, για να μπορούμε να δικαιολογήσουμε πιθανά προβλήματα που θα προκύψουν, όπως επίσης και την επισήμανση της προσωρινής αδειοδότησης, που απ’ ό,τι είπε η εκπρόσωπος της Τράπεζας της Ελλάδος, δημιουργεί μεγαλύτερα προβλήματα, το να αποδεχτούμε από πριν κάποιους, που έχουν πάρει άδεια, απ’ ό,τι η διαδικασία αδειοδότησης αυτή καθ’ αυτή, γιατί είναι πολύ δύσκολο να βγει κάποιος από την αγορά. Άρα, αυτά νομίζω, ότι είναι θέμα και συνεργασίας της Κυβέρνησης με την Τράπεζα της Ελλάδος.

Εγώ δεν καταλαβαίνω γιατί, κόμματα που μέχρι πρότινος ήταν και στην Κυβέρνηση, αρνούνται να υπάρχει αυστηρός έλεγχος από την Τράπεζα της Ελλάδος, σε ένα ζήτημα που αφορά χορήγηση ρευστότητας σε μικρομεσαίες επιχειρήσεις. Δεν καταλαβαίνω για ποιο λόγο δεν έχει στηριχθεί επί της αρχής σαν νομοσχέδιο, που το θέλει η αγορά και το έχουν ανάγκη οι επιχειρήσεις. Όλοι συμφωνούμε εδώ, ότι θα δώσει αυτές τις ανάσες τις απαραίτητες, αλλά όταν έρχεται η ώρα των επιλογών, πάντα τηρούμε μια επιφύλαξη, χωρίς αυτό να τεκμηριώνονται πολιτικά.

Τώρα, κύριε Υπουργέ, δεν θα αναφερθώ στις τράπεζες - τα είπαμε προχθές στην κατ’ άρθρον συζήτηση -και στις ρυθμίσεις που γίνονται, ουσιαστικά, για να μπορέσουν να αποφύγουν πιθανή ανακεφαλαιοποίηση, που θα οδηγήσει σε κρατικοποίηση. Παρά το γεγονός, ότι είμαι σίγουρος ότι και εσείς δέχεστε παράπονα, για τον τρόπο με τον οποίο αυτή τη στιγμή το τραπεζικό σύστημα βοηθάει ή δεν βοηθάει την πραγματική οικονομία, σε μια κρίσιμη, πολύ νευραλγική χρονική συγκυρία και για την ελληνική οικονομία, αλλά και για τις μικρομεσαίες επιχειρήσεις, η Κυβέρνηση επιλέγει να έρθει και να διευκολύνει νομοθετικά, αυτό που θέλουν οι Τράπεζες, όχι για να στηρίξουν την εθνική προσπάθεια, αλλά για να διασφαλίσουν για μία ακόμα φορά τα του οίκου τους. Και αυτό είναι θέμα που πρέπει να απαντήσει συνολικά το πολιτικό σύστημα, για το ποιος θέτει τους κανόνες, τους όρους και στο όνομα ποιου τελικά, λαμβάνονται οι αποφάσεις.

Τέλος, για τα αναδρομικά - φαντάζομαι θα τοποθετηθεί ο αρμόδιος Υφυπουργός - εμείς εκφράσαμε τις επιφυλάξεις μας, σε σχέση με το αν πρέπει να πληρώσουν οι συνταξιούχοι αναδρομικά - έστω και με μειωμένη φορολογία - τα οποία έλαβαν πολύ καθυστερημένα. Δεν κλήθηκαν να υποβάλουν δηλώσεις. Τους κοινοποιήθηκαν έξι μέρες πριν παραγραφούν, με φοβερά πρόστιμα και προσαυξήσεις, που σε πρώτη φάση, είναι μεν θετικό, ότι μειώνονται στο 20%, αλλά θεωρούμε, ότι σε καμία των περιπτώσεων, δεν πρέπει οι συνταξιούχοι να επιβαρυνθούν τις καθυστερήσεις, τις αστοχίες της διοίκησης. Και νομίζω, ότι είναι και ένα μήνυμα σεβασμού και αλληλεγγύης, σε ανθρώπους, οι οποίοι, παρά το γεγονός, ότι αδικήθηκαν, κατέφυγαν δικαστικά, δικαιώθηκαν, αλλά και τώρα πάλι, καλούνται να ταλαιπωρηθούν και να συνεχίσουν να καταβάλλουν χρήματα, τα οποία είναι δικά τους. Θέλω να το ξαναδείτε.

Καταλαβαίνουμε και συμφωνούμε, ότι είναι καλύτερη η διάταξη, από αυτή που είδαν εμβρόντητοι και έκπληκτοι οι συνταξιούχοι, ένα ωραίο πρωί στον υπολογιστή τους, να χρειάζεται να καταβάλουν υπέρογκα ποσά. Μέχρι τις 30 Ιουνίου, κύριε Υπουργέ, των Αγίων Αποστόλων, ελπίζω να είστε και ο απόστολος της δικαιοσύνης τότε, με τις διατάξεις που θα φέρετε, να πετύχουμε το καλύτερο δυνατό αποτέλεσμα. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής) :** Κι εμείς ευχαριστούμε τον κ. Κατρίνη.

Το λόγο έχει ο Ειδικός Αγορητής του Κ.Κ.Ε., κ. Μανώλης Συντυχάκης.

 **ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κομμουνιστικού Κόμματος Ελλάδος):** Ευχαριστώ κύριε Πρόεδρε. Πριν μπω στην ουσία του νομοσχεδίου, θέλω να ανακοινώσω, ότι πριν από λίγο, κατατέθηκε από την κοινοβουλευτική ομάδα του Κουμμουνιστικού Κόμματος της Ελλάδας, τροπολογία, ζητώντας την επαναφορά του μειωμένου συντελεστή ΦΠΑ στα νησιά του Αιγαίου.

Είναι γνωστό, ότι με το τρίτο μνημόνιο της κυβέρνησης ΣΥ.ΡΙΖ.Α.-ΑΝ.ΕΛ. που ψηφίστηκε και από τα υπόλοιπα κόμματα, το ΠΑΣΟΚ, τη Νέα Δημοκρατία, το Ποτάμι, επιβλήθηκε η κατάργηση του μειωμένου ΦΠΑ στα νησιά του Αιγαίου. Ένα μέτρο που αποτελούσε αντιστάθμισμα στις συνέπειες που δυσκολεύουν τη ζωή των νησιωτών. Η προσωρινή διατήρηση του μειωμένου ΦΠΑ με αλλεπάλληλες ρυθμίσεις, μόνο στα 5 νησιά μέχρι 31/12 του 2020 και με πρόφαση το προσφυγικό, είναι μια ενέργεια νομιμοποίησης των επικίνδυνων και αντιδραστικών επιλογών της Ευρωπαϊκής Ένωσης που μετατρέπει τα νησιά σε μόνιμους χώρους εγκλωβισμού των προσφύγων και μεταναστών. Καλούμε λοιπόν, τον Υπουργό, να κάνει αποδεκτή την τροπολογία του Κ.Κ.Ε. έτσι ώστε να επιλυθεί οριστικά αυτό το ζήτημα.

Μπαίνοντας στην ουσία του σχεδίου νόμου. Θεωρούμε, ότι είναι υποκρισία να μιλά η κυβέρνηση και τα υπόλοιπα κόμματα βέβαια που συνηγορούν σε μια τέτοια κατεύθυνση για τη σωτηρία των αυτοαπασχολούμενων, μικρών επαγγελματιών και ευάλωτων κοινωνικών ομάδων, για εξασφάλιση ρευστότητας και την ίδια στιγμή, να αδιαφορεί μπροστά στα οξυμένα προβλήματα τους, εξαιτίας της προηγούμενης οικονομικής κρίσης και εξαιτίας των περιοριστικών μέτρων λόγω καραντίνας αυτή την περίοδο, αλλά και μπροστά στη νέα οικονομική κρίση. Αδιάψευστος μάρτυρας, η φοροληστεία, οι υπέρμετρες εισφορές, τα χαράτσια, οι χαμηλοί τζίροι, τα λουκέτα που τους απειλούν, οι πλειστηριασμοί που έχουν στοιχειώσει τη ζωή τους και από την άλλη να θεωρείτε, ότι με αυτό το σχέδιο νόμου, θα τους λυτρώσετε. Η κοροϊδία φτάνει στο απόγειό της. Αυτά με τα περί υγιούς επιχειρηματικότητας που ακούσαμε και σήμερα από τον Υπουργό, περί κουλτούρας και πάταξης της παραοικονομίας, όταν η σύγκρουση συμφερόντων μεταξύ μικρών και μεγάλων, πάντα καταλήγει σε αυτό το σύστημα, όπως λέει ο ίδιος λαός μας, ότι τελικά το μεγάλο ψάρι τρώει το μικρό. Είναι σαν τους λαγοκέφαλους που με τη δηλητηριώδη τοξίνη τους προκαλούν τη μυϊκή παράλυση και το θάνατο. Αυτό είναι. Είναι ο θάνατος του εμποράκου με την τοξίνη των μεγάλων επιχειρηματικών ομίλων.

Η παραπλάνηση βέβαια της κυβέρνησης, φαίνεται και από το γεγονός, ότι τη χορήγηση αυτών των μικροπιστώσεων, θα τις χορηγούν και θα τις διαχειριστούν ανώνυμες εταιρείες που καραδοκούν να στήσουν γνωστές εταιρείες πληρωμών που διαθέτουν συσσωρευμένα κεφάλαια και ψάχνουν για αποδόσεις. Αν σας απασχολεί το επιτόκιο κύριοι της κυβέρνησης και το θεωρείτε δύσκολη υπόθεση, το εξετάζεται από τη σκοπιά και μόνο των συμφερόντων των εταιριών και όχι των δικαιούχων. Διότι, αν σας απασχολούσαν οι δικαιούχοι, οι αυτοαπασχολούμενοι, οι ευάλωτες ομάδες, οι νέοι και τα λοιπά, τότε θα ήταν πάρα πολύ εύκολο. Αλλά δεν το κάνετε.

Αποφύγατε επίσης, να απαντήσετε στην πρόταση του Κ.Κ.Ε. που σας έπεσε. Να διοχετευτεί δηλαδή αυτή η χρηματοδότηση μέσω του κράτους, με κρατικά προγράμματα ενίσχυσης, με χαμηλά επιτόκια χωρίς ληστρικές δεσμεύσεις, προσαρμοσμένα στις ανάγκες των μικρών επιχειρήσεων. Ούτε αυτό το θέλετε. Προτιμήσατε τη δημιουργία ενός παράλληλου τραπεζικού συστήματος με αρχικό μετοχικό κεφάλαιο 400.000 €, όπως εταιρίες κινητής τηλεφωνίας, στοιχημάτων, άλλες εταιρείες που διαθέτουν δίκτυο, εταιρείες κυρίως χρηματοοικονομικών υπηρεσιών, κοινωφελή ιδρύματα, ακόμα και μεγάλες ναυτιλιακές εταιρείες. Και μετά από αυτά, η κυβέρνηση βρίσκει το θράσος να λέει, ότι αντικαθιστά τη μάστιγα της τοκογλυφίας με θεσμικό τρόπο. Στην πράξη αυτούς εννοείται, οι οποίοι συν τοις άλλοις, θα έχουν την πρόσβαση στο ζεστό χρήμα από το πρόγραμμα δημοσίων επενδύσεων, το ΕΣΠΑ και άλλα κοινοτικά χρηματοδοτικά εργαλεία. Από τη μια δηλαδή θα κρατούν στο χέρι τους μικρούς που δεν έχουν από πού αλλού να πιαστούν, στην κατάσταση που τους έφερε η πολιτική όλων διαχρονικά των κυβερνήσεων και από την άλλη θα ροκανίζουν το ζεστό χρήμα που διαφημίζουν η κυβέρνηση, η Ευρωπαϊκή Ένωση, στο πλαίσιο των επεκτατικών μέτρων διαχείρισης της κρίσης.

Αρνηθήκατε επίσης, διά της σιωπής, κύριε Υπουργέ, την πρόταση του Κ.Κ.Ε. για δίκαιη, αναγκαία και ρεαλιστική λύση για επανένταξη των αυτοαπασχολούμενων στο αφορολόγητο όριο των 12.000 ευρώ και κανένα άλλο κόμμα δεν πήρε θέση απέναντι σε αυτό το ζήτημα. Ενώ την ίδια στιγμή βρήκατε τον τρόπο, το χρόνο για να ενισχύσετε τη ρευστότητα των μεγάλων επιχειρηματικών ομίλων με πακτωλό δισεκατομμυρίων ευρώ καταδεικνύοντας έτσι με ποιους είσαστε. Ποιοι είναι οι σύμμαχοι σας. Την ταξική και βάρβαρη πολιτική σας όπως σας υποδεικνύουν ο ΣΕΒ, η Ευρωπαϊκή Κεντρική Τράπεζα και η Commission.

Οι ομολογίες σας, κύριε Υπουργέ, ότι οι αυτοαπασχολούμενοι αποτελούν το μαλακό υπογάστριο των τραπεζών, είναι η έμπρακτη απόδειξη ότι ο ρόλος των τραπεζών και του χρηματοπιστωτικού συστήματος είναι για τη σωτηρία των επιχειρηματικών ομίλων για την καπιταλιστική ανάπτυξη. Η Κυβέρνηση κρύβει ότι σε συνθήκες καπιταλιστικής ανάπτυξης, αλλά και σε συνθήκες καπιταλιστικής κρίσης ωφελημένοι δεν είναι οι μικροί. Διότι , το κύριο μέλημά σας είναι η ενίσχυση της ανταγωνιστικότητας της επιχειρηματικότητας, όπως λέτε. Είναι γνωστές άλλωστε οι επισημάνσεις της Ευρωπαϊκής Ένωσης, του ΣΕΒ, για το μεγάλο όγκο διάσπαρτων ατομικών κεφαλαίων, τους χιλιάδες αυτοαπασχολούμενους χωρίς προσωπικό χαρακτηρίζοντας τα ως διαρθρωτικό πρόβλημα της οικονομίας.

Οι υποσχέσεις της Κυβέρνησης περί στήριξης της μικρομεσαίας επιχειρηματικότητας αποτελούν κενό γράμμα, κοροϊδία και αποπροσανατολισμό. Μπορεί βέβαια να συντηρούν και να ενισχύουν αυταπάτες, αλλά δεν πρόκειται να προσφέρουν διέξοδο στα προβλήματά τους. Σ’ αυτό το πνεύμα βέβαια και οι άλλες δυνάμεις, θετικά διακείμενοι στο περιεχόμενο του παρόντος σχεδίου νόμου, οι οποίες προκειμένου να μην εκτεθούν στα μάτια χιλιάδων αυτοαπασχολούμενων μικρών επαγγελματιών, ευάλωτων ομάδων, ανέργων, παίζουν παιχνίδια με την ψήφο. Το Κίνημα Αλλαγής υπερψήφισε. Η Ελληνική Λύση δηλώνει επιφύλαξη για την Ολομέλεια. Το ΜέΡΑ25 καταψήφισε διαφωνώντας ως προς τη μορφή επισημαίνοντας ότι τέτοια δάνεια θα μπορούσαν να τα αναλάβουν οι τράπεζες όπως στις Ηνωμένες Πολιτείες Αμερικής.

Σε κάθε περίπτωση οι διατάξεις του σχεδίου νόμου δεν εξασφαλίζουν καμία ουσιαστική προστασία στον δανειολήπτη. Εγείρουν πολλά ερωτηματικά ως προς το επιτόκιο της διασφάλισης των δανειοληπτών και το ρόλο του παρατραπεζικού μηχανισμού που θα στηθεί σε ρόλο άτυπων τραπεζικών ιδρυμάτων. Μάλλον τους βάζετε σε νέες περιπέτειες προσθέτοντας ένα ακόμα βραχνά στα αδιέξοδα που τους έχετε δημιουργήσει.

Το Κ.Κ.Ε., κυρίες και κύριοι, έχει καταθέσει τροπολογίες, προτάσεις νόμου για αυτά τα ζητήματα, ερωτήσεις στα πλαίσια του κοινοβουλευτικού ελέγχου, άλλες παρεμβάσεις και θα συνεχίσουμε να το κάνουμε για την επαναφορά του αφορολόγητου ορίου στα 12.000 ευρώ για τους αυτοαπασχολούμενους, με προσαύξηση 3.000 ευρώ για κάθε παιδί, απαλλαγή από φόρους από διάφορα χρέη. Απαλλαγή όχι αναστολή. Απαλλαγή από φόρους από διάφορα χρέη που έχουν σε υπηρεσίες, εφορίες και τράπεζες. Την κατοχύρωση της κυριακάτικης αργίας την οποία χέρι - χέρι Νέα Δημοκρατία, ΣΥΡΙΖΑ την έχετε καταργήσει προ πολλού. Παλεύουμε μέσα στη Βουλή έτσι ώστε να αλλάξει όλο το νομοθετικό πλαίσιο και να μην γίνουν χειρότερο.

Από αυτήν την άποψη εκφράζουμε την αλληλεγγύη μας και τη συμπαράστασή μας σε όλους τους αγώνες των μικρομεσαίων επιχειρηματιών των αυτοαπασχολούμενων της χώρας μας.

Αν μου επιτρέπετε και να κλείσω με αυτό, κύριε Πρόεδρε, σε σχέση με τα αναδρομικά εισοδήματα από συντάξεις. Άκουσα τον κύριο Βεσυρόπουλο προχθές να λέει ότι δίνει λύση στο πρόβλημα με τα αναδρομικά ποσά για τα οποία οι συνταξιούχοι κλήθηκαν να πληρώσουν φόρο και αποκαθιστά αυτή την άνιση και άδικη αντιμετώπιση, όπως λέει. Οι διευκρινίσεις όμως που έδωσε στην Επιτροπή δεν είναι ολοκληρωμένες. Υπενθυμίζω ότι έγινε παρόμοια συζήτηση στα πλαίσια κοινοβουλευτικού ελέγχου σε επίκαιρη ερώτηση που κατέθεσε το Κ.Κ.Ε.. Και μάλιστα είχαμε θέσει πολύ συγκεκριμένα ζητήματα να μην επιβαρυνθούν οι συνταξιούχοι με πρόστιμα και προσαυξήσεις. Υποσχέθηκε τότε ο κύριος Βεσυρόπουλος ότι θα έδινε συνολική λύση στο πρόβλημα με νομοθετική ρύθμιση. Παρόλα αυτά οι διατάξεις του άρθρου 30 στο παρόν σχέδιο νόμου δεν αποτυπώνουν πλήρως αυτή του τη δέσμευση. Οι διατάξεις αυτές μπορεί να βελτιώνουν κατά ένα μέρος την κατάσταση, αλλά δεν την επιλύουν. Δηλαδή, δεν απαλλάσσει τους συνταξιούχους από πρόστιμα και προσαυξήσεις. Δεν παραγράφονται παρανόμως τα χρέη της πενταετίας. Δεν δίνεται το ανάλογο εύλογο χρονικό διάστημα προκειμένου να προβούν σε τροποποιήσεις των δηλώσεων.

 Άρα, λοιπόν, σας καλούμε να ξαναδείτε αυτά τα ζητήματα.

Να μας πείτε βέβαια ένα ερώτημα, ισχύει η παραγραφή μετά το πέρας της πενταετίας, όπως ορίζουν ο νόμος τελικά ή όχι;

Διότι η απόφαση της ΑΑΔΕ να εκδώσει Πράξη Διοικητικού Προσδιορισμού για το έτος 2013, έχει παραγραφεί στην πενταετία, δηλαδή, 31/12/2018, σύμφωνα με την ισχύουσα νομοθεσία.

Είναι παράλογο, όχι μόνο να επιβληθεί φόρος για τα συγκεκριμένα εισοδήματα, αλλά και να επιβληθούν πρόστιμα, έστω και αν επιβάλλονται με ανώτατο ποσοστό επί του φόρου.

Κλείνοντας, δεν πρέπει να επιβληθεί κανένα πρόστιμο και καμία προσαύξηση, να παραγραφούν τα χρεωστικά ποσά, τα οποία αφορούν σε συντάξεις που καταβλήθηκαν πριν από την πενταετία, να επιστραφούν εφάπαξ σε όσους τα έχουν καταβάλει μέχρι σήμερα και έχουν παρακρατηθεί παράνομα από την εφορία.

Για τα ποσά, επίσης, που έχουν καταβληθεί ως αναδρομικά να δοθεί η δυνατότητα σε εύλογο χρονικό διάστημα έως τα τέλη Σεπτέμβρη, για παράδειγμα, προκειμένου να προβούν σε τροποποιήσεις των δηλώσεών τους.

Σας ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ):** Σας ευχαριστώ, κύριε Πρόεδρε.

Θα ξεκινήσουμε από τη διαβεβαίωση του Υφυπουργού σύμφωνα με την οποία οι εταιρείες μικρών πιστώσεων δεν θα επιτρέπεται να δέχονται καταθέσεις. Γεγονός θετικό. Σημειώνοντας, όμως, εάν θέλουν είναι σε θέση να παρακάμψουν το εμπόδιο με διάφορα τεχνάσματα, όπως τοποθετώντας τα χρήματα σε μετοχές. Ελπίζουμε να το προβλέψει, να κάνει κάτι για το συγκεκριμένο θέμα.

Πολύ περισσότερο, επειδή δεν υπάρχουν ρυθμιστικές βαλβίδες στις αυξήσεις κεφαλαίου και στην αλλαγή της μετοχικής βάσης, ενώ γνωρίζει πολύ καλά ο Υπουργός πως μπορεί να δημιουργηθεί και δευτερογενής αγορά.

Επιπλέον, αποσύρθηκε από το αρχικό νομοσχέδιο η απαίτηση έγκρισης της γνωστοποίησης για αλλαγές στο μετοχικό κεφάλαιο, όπως και οι εξαγορές των ιδρυμάτων.

Αρκετές άλλες ερωτήσεις μας, όπως, γιατί να συμμετέχουν οι τράπεζες της Ευρωπαϊκής Ένωσης;

Εάν θα μπορούν να λειτουργούν από άλλη χώρα;

Το ύψος του κόστους της Τράπεζας της Ελλάδας για την εποπτεία;

Η αιτία της μόχλευσης άνευ ορίων κ.λπ.;

Δεν απαντήθηκαν.

Σε κάθε περίπτωση ειδικά όσον αφορά τον «ΤΕΙΡΕΣΙΑ», πιστεύουμε πως η Τράπεζα της Ελλάδος δεν μπορεί να παραβεί το δικό της κανονιστικό πλαίσιο και να εγκρίνει δανειοδότηση ανθρώπων, που εύλογα ή μη, βρίσκονται σε μία μαύρη ή σε μία γκρίζα λίστα. Ένα βασικό πρόβλημα είναι ότι με το υπάρχον πλαίσιο παραμένει άλυτο. Ο «ΤΕΙΡΕΣΙΑΣ», δεν πρέπει να δρα αποτρεπτικά, αλλά να λαμβάνονται υπ’ όψιν, όπως και άλλα κριτήρια βέβαια, για τον καθορισμό της πιστοληπτικής ικανότητας των δανειοδοτούντων. Ένα αίτημα που προέκυψε, επίσης, στη διαβούλευση.

Θα θέλαμε να προσθέσουμε εδώ, ότι τα δύο άτομα που ανέφερε η Τράπεζα της Ελλάδος, που θα παραχωρήσει για την εποπτεία δεν είναι αρκετά, εάν ενδιαφερθεί πολύ η αγορά. Οπότε είναι σημαντικό να προληφθούν τα προβλήματα από την αρχή.

Στο άρθρο 10, θα πρέπει να καταχωρείται ή να είναι διαθέσιμο αλλού το μητρώο των μετόχων των ιδρυμάτων αυτών, έτσι ώστε να μην είναι Offshore που δεν θα γνωρίζουμε τα στοιχεία τους.

Αναφέρατε πως θα λειτουργεί κεντρικό μητρώο πραγματικών δικαιούχων.

Θα πρέπει, όμως, να διευκρινιστεί, δεν είμαστε σίγουροι ότι το καταλάβαμε καλά. Για παράδειγμα, ασφαλώς δεν θέλουμε κάποιες εχθρικές χώρες να προσεταιριστούν ευαίσθητα κοινωνικά σύνολα.

Στο άρθρο 11, φυσικά θα πρέπει να υπάρχουν ορκωτοί ελεγκτές, αλλά δεν πρέπει να εφησυχάζουμε για να μη δημιουργηθούν καταστάσεις, όπως με τη Folli Follie και τις υπόλοιπες εταιρείες.

Είναι θετικό δε, το ότι θα διατηρηθούν δεδομένα για τη δραστηριότητα και τις επισφάλειές τους.

Με ποια πρότυπα;

Θα υπάρχουν προβλέψεις και τι θα συμβαίνει, εάν διαπιστώνεται καθυστέρηση πληρωμών άνω των 90 ημερών, σύμφωνα με αυτά που ισχύουν για τις τράπεζες;

Απαιτούνται σαφείς διευκρινίσεις, ιδίως, επειδή τα δάνεια θα παρέχονται σε ευάλωτες ομάδες, οπότε και οι καθυστερήσεις είναι πολύ πιθανές.

Από την άλλη πλευρά, θα πρέπει να υπάρχει μία ρεαλιστική απεικόνιση της οικονομικής κατάστασης των συγκεκριμένων ιδρυμάτων για τις εποπτικές αρχές και για την κοινωνία. Γεγονός που απαιτεί κάποιες προϋποθέσεις που, κατά τη γνώμη μας, δεν προδιαγράφονται. Εξ όσων γνωρίζουμε, πάντως, ο μεγαλύτερος τέτοιος οργανισμός, στη Γαλλία, μετά από άνω των 30 ετών δραστηριοποίησης, καλύπτει το 65% των λειτουργικών του εξόδων, που είναι πολύ μεγάλα, λόγω του χαμηλού ύψους των δανείων, από χορηγίες.

Το σχέδιο νόμου, όμως, προβλέπει ανώνυμη εταιρεία ως φορέα. Γεγονός που αποτρέπει ή και απαγορεύει σε χορηγούς να ενισχύσουν την προσπάθεια. Επομένως, θα πρέπει να ξανασκεφτεί η Κυβέρνηση τη μορφή της εταιρείας. Ενδεχομένως, να επιτραπεί να συμμετάσχουν και οι οργανώσεις «καλό», όπως και να δανειοδοτούνται. Από την ομιλία του Υπουργού Οικονομικών, καταλάβαμε πως προβλέφθηκαν και τα δύο και θα υπάρχουν σε Τροπολογίες.

Στο άρθρο 12. Θετικό και αναμενόμενο να λαμβάνονται διοικητικά μέτρα σε περιπτώσεις παραβάσεων. Όπως αναφέραμε, όμως, το πλαίσιο λειτουργίας είναι σε μεγάλο βαθμό ασαφές και αδιευκρίνιστο. Γεγονός που, μεταξύ άλλων, παρέχει υπερβολική ευχέρεια στην Τράπεζα της Ελλάδος να επεμβαίνει κατά το δοκούν.

Άρθρο 13. Ειλικρινά, δεν καταλαβαίνουμε που αποσκοπεί αυτή η διάταξη. Όπως έχουμε ήδη αναφέρει, μικροχρηματοδοτήσεις έως 25.000 ευρώ δίνονται και σήμερα. Ποια είναι η διαφορά; Θα μπορέσετε, ίσως, να το επαναλάβετε;. Εκτός εάν θεωρείτε μικροχρηματοδότηση μόνο όσα και όπως ορίζονται εδώ. Δηλαδή, αυτά που δίνονται σε ευάλωτες ομάδες. Εάν είναι έτσι, τότε οι εταιρείες αυτού του νόμου θα έχουν το μονοπώλιο βοήθειας αυτών των ευάλωτων ομάδων, κάτι που μας προξενεί ιδιαίτερη εντύπωση.

Άρθρο 14. Μία από τις εφαρμογές του νόμου είναι να δίνονται, εκτός των άλλων, χρηματοδοτήσεις για εκπαίδευση και ένταξη στην αγορά εργασίας. Όμως, με την επίσημη ανεργία στο 18%, πρόκειται μόνο για μία πρόφαση. Επομένως, η αποπληρωμή του δανείου θα είναι μάλλον απίθανη. Κάτι που ελπίζουμε να έχει ληφθεί υπόψη.

Άρθρο 15. Έχουμε αναφερθεί ήδη στους δικαιούχους και στα προβλήματα που θα υπάρξουν στη συζήτηση επί της αρχής. Οπότε, δεν θα επαναλάβουμε τα ίδια. Σε κάθε περίπτωση, δικαιούχοι πρέπει να είναι Έλληνες υπήκοοι, ενώ τα νομικά πρόσωπα δικαιούχοι πρέπει να έχουν έδρα, προσωπική και επιχειρηματική, στην Ελλάδα.

Το άρθρο 16. Θα χρεώνονται, εδώ, συμβουλευτικές υπηρεσίες; Επίσης, αναφέρεται ότι το Ίδρυμα Μικροχρηματοδοτήσεων έχει πλήρη ευθύνη για τις πράξεις και κάθε δραστηριότητα των προσώπων, στα οποία έχει γίνει εξωτερική ανάθεση. Είναι μεν θετικό, αλλά δεν είμαστε σίγουροι εάν είναι εφαρμόσιμο.

Θα «τρέξω» λίγο, για να μην αφεθούν τουλάχιστον κάποια σημαντικά άρθρα.

Στο άρθρο 27. Πιθανολογούμε πως και το άρθρο αυτό αφορά στο hive town, δίνοντας τη δυνατότητα στη θυγατρική «καλή» τράπεζα να μην εκδίδει τριμηνιαίες καταστάσεις, αφού εκδίδει ενοποιημένες η μητρική εισηγμένη «κακή» τράπεζα. Θα ήταν μεν λογικό, αλλά επειδή πλέον θα αφορά το κύριο μέρος των καλών τραπεζικών εργασιών που έχουν μεταφερθεί εκτός ή που θα μεταφερθούν εκτός, δεν πρέπει να επιτραπεί.

Αναφέρεται, επίσης, σε αυξήσεις κεφαλαίου σε εταιρείες διαχείρισης, ενώ καθορίζεται ένα πρόστιμο ύψους 300 χιλιάδων ευρώ για τη μη συμμόρφωση που, κατά την άποψή μας, είναι εξαιρετικά χαμηλό.

Στο άρθρο 30, το οποίο είναι βέβαια πολύ σημαντικό και αφού αφορά τα αναδρομικά των συντάξεων που καταβλήθηκαν εκ των υστέρων, δυστυχώς, δεν έχω το χρόνο. Θα αναφερθούμε στην Ολομέλεια.

Θα τελειώσω με δύο άρθρα, το άρθρο 42 και 45, τα οποία θεωρούμε, επίσης, πολύ σημαντικά.

Στο άρθρο 42. Δεν συμφωνούμε σε καμία περίπτωση με την παράταση της προθεσμίας αποστολής του Απολογισμού, του Ισολογισμού και των λοιπών χρηματοοικονομικών καταστάσεων του οικονομικού έτους 2019 στο Ελεγκτικό Συνέδριο, όπως και της εισαγωγής τους στη Βουλή.

Το πιθανότερο, είναι να αποτελεί μια δικαιολογία για την Κυβέρνηση, έτσι ώστε να ωραιοποιήσει τα στοιχεία, να έχει χρόνο δηλαδή, για να μπορέσει να «χτενίζει» καλύτερα τα στοιχεία.

Στο άρθρο 45 δίνεται η δυνατότητα σε ιδρύματα μικροπιστώσεων που έχουν άδεια σε άλλες χώρες της Ευρωπαϊκής Ένωσης, να ξεκινήσουν άμεσα τη λειτουργία τους για 24 μήνες, λαμβάνοντας την άδεια στην πορεία.

Γιατί αλήθεια αυτή η βιασύνη, ποιον και τι εξυπηρετεί; Το γεγονός αυτό προβλημάτισε και την Τράπεζα της Ελλάδας κατά τη διαβούλευση. Εκτός αυτού, θα έχουν τα ιδρύματα αυτά έδρα στην Ελλάδα ή θα δίνουν τα δάνεια εξ αποστάσεως; Τι θα συμβεί με τα δάνεια που θα έχουν ήδη δώσει, εάν δεν πάρουν άδεια λειτουργίας στους 24 μήνες; Όλα αυτά κατά την άποψή μας είναι εξαιρετικά ύποπτα.

Τέλος με τη διάταξη 46 τροποποιείται το άρθρο 23 του Κώδικα Φορολογίας Εισοδήματος, έτσι ώστε να εξομοιώνονται τα μικροδάνεια ως προς τη φορολογική μεταχείριση και να εκπίπτουν φορολογικά, όπως και τα δάνεια των τραπεζών. Όμως, δεν είναι το ίδιο, ούτε δίνονται από ανάλογης μορφής επιχειρήσεις, όσον αφορά τις υποχρεώσεις τους. Ως εκ τούτου, διαπιστώνεται μια μεροληπτική μεταχείριση υπέρ των πιο εύκολων μικροδανείων του παρόντος, που ίσως αυξήσει τη φοροδιαφυγή. Νομίζουμε, ότι πρέπει να προσεχθεί ιδιαίτερα. Ποιο είναι αλήθεια το κόστος της συγκεκριμένης ρύθμισης για την οικονομία; Δεν υπάρχει ούτε εδώ, ούτε σε πολλά άλλα μέρη, ποσοτικοποίηση από το Γενικό Λογιστήριο του Κράτους.

Ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Τζηκαλάγιας Ζήσης, Αμυράς Γεώργιος, Λοβέρδος Ιωάννης, Βλάχος Γεώργιος, Βολουδάκης Κωνσταντίνος - Μανούσος, Βούλτεψη Σοφία, Δημοσχάκης Αναστάσιος, Μελάς Ιωάννης, Καββαδάς Αθανάσιος, Δούνια Παναγιώτα (Νόνη), Καλογιάννης Σταύρος, Καρασμάνης Γεώργιος, Κεδίκογλου Συμεών (Σίμος), Κελέτσης Σταύρος, Κοντογεώργος Κωνσταντίνος, Λιβανός Παναγιώτης – Σπυρίδων (Σπήλιος), Δαβάκης Αθανάσιος, Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος, Σαλμάς Μάριος, Σπανάκης Πέτρος - Βασίλειος, Στύλιος Γεώργιος, Τραγάκης Ιωάννης, Τσαβδαρίδης Λάζαρος, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Μαμουλάκης Χαράλαμπος (Χάρης), Μωραΐτης Αθανάσιος (Θάνος), Ξανθόπουλος Θεόφιλος, Παππάς Νικόλαος, Συρμαλένιος Νικόλαος, Τσακαλώτος Ευκλείδης, Φλαμπουράρης Αλέξανδρος, Κωνσταντόπουλος Δημήτριος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Κατσώτης Χρήστος, Κομνηνάκα Μαρία, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος και Αρσένης Ηλίας - Κρίτων.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ τον κ. Βιλιάρδο και τώρα το λόγο έχει ο Ειδικός Αγορητής του ΜέΡΑ25, ο κύριος Κρίτων-Ηλίας Αρσένης.

**ΗΛΙΑΣ-ΚΡΙΤΩΝ ΑΡΣΕΝΗΣ (Ειδικός Αγορητής του ΜέΡΑ25):** Σας ευχαριστώ πολύ κύριε Πρόεδρε.

Δυστυχώς αυτή τη στιγμή στην αίθουσα δεν υπάρχει καμία γυναίκα βουλεύτρια - υπάρχουν γυναίκες προφανώς, που κάνουν πολύ χρήσιμες υπηρεσίες για τη λειτουργία της Βουλής, αλλά καμία βουλεύτρια και αυτό είναι πολύ χαρακτηριστικό για τη Βουλή μας- οπότε βουλευτές, κύριε Υφυπουργέ, είχατε παρουσιάσει αυτό το νομοσχέδιο ως μεγάλη επιτυχία, λόγω της συναίνεσης που ακούσατε στην ακρόαση Φορέων. Και μάλιστα στις πολύ σκληρές καταγγελίες που σας έκανα στην προηγούμενη ομιλία μου, δεν βρήκατε ένα λόγο να απαντήσετε στην ομιλία σας, όμως έρχεται τώρα ο Υπουργός, από ότι καταλαβαίνω, για να διορθώσει πάρα πολλά σημεία.

Δυστυχώς δεν έχουμε αυτήν την τροπολογία στα χέρια μας για να μπορούμε να καταλάβουμε αν γίνεται κάποια, επί της ουσίας, διόρθωση ή εάν θα είναι πάλι τα «επικίνδυνα» σημεία μέσα, γιατί αυτά που αποκαλύφθηκαν στη διαβούλευση, ήταν τα αδιανόητα στοιχεία που περιλαμβάνει αυτό το νομοσχέδιο, ένα νομοσχέδιο που πραγματικά αν δεν αλλάξει ριζικά, θα είναι ένα «colpo grosso», ντυμένο με τον μανδύα της αθωότητας, που χρησιμοποιεί την καλή έξωθεν μαρτυρία της μικροχρηματοδότησης, τουλάχιστον για τον αναπτυσσόμενο κόσμο που είναι και πραγματικά αναγκαίο, για να φέρει κάτι το οποίο επιτρέπει την αισχροκέρδεια. Το να μπούνε ανεξέλεγκτα ύποπτα στοιχεία, στην ουσία, στον τραπεζικό κλάδο και στα καταναλωτικά δάνεια, να ελέγχουν μέσω πλέον υπερχρεώσεων τις πιο ευάλωτες κοινωνικές ομάδες. Οπότε μην ξέροντας τι περιλαμβάνει η τροπολογία σας, εγώ θα επαναλάβω τα σημεία, ελπίζοντας ότι θα τα συμπεριλάβετε και θα τα αλλάξετε, τώρα που την ετοιμάζετε.

 Στο άρθρο 8 η Τράπεζα της Ελλάδος θα συλλέγει διάφορα στοιχεία, θα αξιολογεί τη φερεγγυότητα των δύο αυτών- κατά το νόμο- εκπροσώπων των εταιρειών μικροχρηματοδοτήσεων.

Είπε ο Υπουργός, ότι πλέον θα συλλέγονται στοιχεία για τους υπόλοιπους μετόχους. Περιμένουμε να το δούμε, όμως θα είναι η κρίσιμη λέξη αξιολόγηση; Γιατί όπως καταγγέλλει και η Τράπεζα της Ελλάδος, αν δεν υπάρχει αξιολόγηση των στοιχείων, τότε δεν έχει δικαίωμα να ελέγξει τη φερεγγυότητα αυτών των ανθρώπων. Επίσης, είναι πολύ σημαντικό να έχουμε την έννοια του τελικού δικαιούχου, να μπορούμε να φτάσουμε στο ποιος πραγματικά βρίσκεται πίσω από αυτή την εταιρεία.

Επίσης, τι γίνεται όσον αφορά την αλλαγή μετοχικής σύνθεσης; Περιμένουμε να δούμε την τροπολογία σας. Θα επιτρέπεται ο έλεγχος για την αλλαγή μετοχής σύνδεσης; Γιατί αυτή τη στιγμή ακόμα και για αλλαγή μετοχικής σύνθεσης μεγαλύτερη του 10% των μετοχών, δεν επιτρέπεται. Για ποιο λόγο είναι σημαντικό αυτό; Γιατί πάρα πολλές φορές, αυτές οι μαφίες, αυτά τα ύποπτα στοιχεία, όταν θέλουν να αδειοδοτηθούν εμφανίζουν στην αρχή δύο ανθρώπους, τους εκπροσώπους, οι οποίοι δεν έχουν ποινικό μητρώο, μετόχους που μπορεί να μην έχουν ποινικό μητρώο και ξαφνικά, με την αλλαγή της σύνθεσης αν αυτή δεν ελεγχθεί, έρχονται οι πραγματικοί ιδιοκτήτες.

Επίσης, δεν ανακοίνωσε τίποτα ο Υπουργός, όταν αυτοί οι νέοι ιδιοκτήτες των εταιρειών που θα δίνουν καταναλωτικά δάνεια – γιατί θα δίνουν και καταναλωτικά δάνεια – οι οποίοι μπορεί να είναι ενεχυροδανειστήρια, μπορεί να είναι εταιρείες ηλεκτρονικού στοιχήματος - απ’ ότι καταλαβαίνουμε από εκεί είναι κυρίως τα ενδιαφέροντα για αυτό το νομοσχέδιο - όταν αυτοί οι άνθρωποι θα ξεκινήσουν να έχουν πρόσβαση στις ευάλωτες ομάδες για να τους δίνουν τα δάνεια, αν δεν υπάρχει η πρόνοια και δεν αναφέρονται οι αρμοδιότητες της γενικής γραμματείας καταναλωτή, όσον αφορά τον έλεγχο των διαδικασιών, τότε θα έχουμε τα αρνητικά διεθνή φαινόμενα για τις υπερχρεώσεις. Αυτό προέκυψε πάλι από την ακρόαση και από τους φορείς, όπως και το ΕΚΠΟΙΖΩ.

Ποιος θα ελέγξει, λοιπόν, τις καταχρηστικές διατάξεις, αν δεν υπάρχει σαφής αναφορά της γενικής γραμματείας καταναλωτή; Εσείς θεωρείτε, ότι είναι αυτονόητες οι αρμοδιότητες της, όμως η εμπειρία δείχνει ότι όπου δεν αναφέρθηκαν ρητά, υπήρχε πρόβλημα στην άσκησή τους. Τελοσπάντων, αν είναι αυτονόητες, γιατί και να μην αναφέρονται σε ένα νομοσχέδιο που έχει τόσες σκιές.

Επίσης, στις περιπτώσεις πιστώσεων σε φυσικά πρόσωπα με ιδιότητα καταναλωτή, θα πρέπει να ισχύουν οι διατάξεις ζ1 της ΚΥΑ 699/2010, που ενσωματώνει την ευρωπαϊκή οδηγία για την καταναλωτική πίστη. Περιμένουμε να δούμε, τι θα φέρετε στην τροπολογία σας για το επιτόκιο και αν αυτό θα αφορά το τελικό επιτόκιο ή το ονομαστικό. Είναι πολύ σημαντικό, εφόσον επιλέγετε πολιτικά να δώσετε τον έλεγχο της διαδικασίας στην Τράπεζα της Ελλάδος ή σε όποιον επιλέξετε να το δώσετε τελικά, αν δεν έχει εργαλεία ελέγχου τότε πραγματικά φαίνεται να νομοθετείτε, όπως μας λέει η Τράπεζα της Ελλάδος, την είσοδο διαφόρων μαφιών στη χώρα μας και τη φτωχοποίηση των κοινωνικά ευάλωτων.

Θα υπενθυμίσω τι είπε η κυρία Παπαγιαννίδη από την Τράπεζα της Ελλάδος, δημόσια στην ακρόαση φορέων. Δεν θα έχουμε καμία εικόνα από πού προέρχονται τα χρήματα των εταιρειών. Επί λέξει, είπε «καμία εικόνα ποιοι κρύβονται από πίσω, καμιά αξιολόγηση των μετόχων». Αυτές ήταν επί λέξει οι δηλώσεις της εκπροσώπου της Τράπεζα της Ελλάδος. Θα έχουμε είσοδο ύποπτων στοιχείων στην αγορά, που δεν θα μπορέσουμε να αντιστρέψουμε. Αυτές είναι επί λέξει, οι δηλώσεις της εκπροσώπου της Τράπεζα της Ελλάδος στην ακρόαση.

Αν δεν διορθωθούν όλα αυτά το νομοσχέδιο αυτό πρόκειται για έναν Δούρειο Ίππο για την είσοδο μαφιών, ύποπτα στοιχεία που θα ελέγχουν μέσω χρέους λόγω ανεξέλεγκτων χρεώσεων ευάλωτους πολίτες.

Σας καλούμε να απαντήσετε σε αυτές τις πολύ συγκεκριμένες καταγγελίες, οι οποίες προέκυψαν από τη διαβούλευση από φορείς όπως η Τράπεζα της Ελλάδας, αλλά και το ΕΚΠΟΙΖΩ και άλλοι φορείς που μίλησαν και να αποτρέψετε αυτή την αθρόα είσοδο κακοποιών στοιχείων στην πιστοληπτική αγορά της χώρας.

 Ευχαριστώ πάρα πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Και εμείς ευχαριστούμε τον κ. Αρσένη.

 Έχει ζητήσει ο αρμόδιος Υφυπουργός κ. Γεώργιος Ζαββός το λόγο.

 Ελάτε κύριε Υπουργέ, έχετε το λόγο.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών)**: Κύριε Πρόεδρε, κύριοι Βουλευτές, όπως είδατε η κυβέρνηση τις τελευταίες μέρες άκουσε με μεγάλη προσοχή όλες τις απόψεις και τις ιδέες των πολιτικών κομμάτων, καθώς και των ενδιαφερομένων κοινωνικών φορέων στις οποίες όλοι διαπιστώσαμε ότι υπάρχει πραγματικά μια επείγουσα αναγκαιότητα για αυτόν τον νόμο. Υπάρχει μια τεράστια ζήτηση. Το είπαν όλοι οι κοινωνικοί φορείς, το λέτε όλοι εσείς.

Ο λόγος απλός. Έπειτα από δύο απανωτές κρίσεις που έπληξαν τον Έλληνα πολίτη έχει γίνει αναγκαστική η παροχή μεγαλύτερης ρευστότητας σε όλους αυτούς που διαφορετικά θα μείνουν πίσω, θα μείνουν έξω. Σε όλες αυτές τις ευπαθείς ομάδες του πληθυσμού μας οι οποίοι θέλουν να ξεκινήσουν έστω και μια μικρή επιχειρηματική μονάδα, όπως ο φοιτητής που τελειώνει το πανεπιστήμιο, η γυναίκα που θέλει να ξαναμπεί στην αγορά εργασίας.

 Πρέπει με κάθε τρόπο να αποφύγουμε αυτόν το κοινωνικό και οικονομικό αποστραγγισμό που μπορεί διαφορετικά να υπάρξει, εάν δεν πάρουμε αυτή τη στιγμή όλες τις αναγκαίες εκείνες δυνατότητες για να παρασχεθεί άμεσα η ρευστότητα στην πραγματική οικονομία και μία από τις σκοπιμότητες αυτές έρχεται να καλύψει και αυτό το νομοσχέδιο.

Πράγματι, θέλουμε να χτυπήσουμε την παραοικονομία και όλους αυτούς που ταλανίζει η τοκογλυφία.

 Θέλουμε να τους δώσουμε τη δυνατότητα όχι επιδόματος, αλλά να ξεκινήσουν μια νέα δουλειά, να δημιουργηθούν νέες θέσεις εργασίας.

 Κύριε Πρόεδρε, ξέρουμε ότι πρόκειται πραγματικά για ένα καινοτόμο και ρηξικέλευθο νομοθέτημα με μια ιδιομορφία στο ότι δίνονται χρηματοδοτήσεις όχι όμως τραπεζικές. Υπάρχει διαφορετική σκοπιμότητα, διαφορετική λειτουργία, διαφορετικοί κίνδυνοι, διαφορετική προέλευση της χρηματοδότησης εξ΄ου και η δυσκολία.

 Ακούσαμε από όλους ότι θέλουμε ένα ευέλικτο νομοσχέδιο, ένα νομοσχέδιο που να προσαρμόζεται, να δίνει γρήγορα δυνατότητα στις μικροχρηματοδοτήσεις να φτάσουν στον αποδέκτη, όχι ένα βαρύ νομοσχέδιο το οποίο να φέρνει ακριβώς τις ίδιες διατάξει οι οποίες επιβάλλονται και στις τράπεζες.

Από την άλλη όμως μεριά ακούσαμε ότι θέλουμε μια δρακόντεια νομοθεσία, γιατί είπαν διάφοροι ότι μπορεί να υπάρξουν σκιές. Άραγε θα πρέπει να βρούμε χρυσές τομές, ώστε να προχωρήσουμε σύντομα.

 Πιστεύουμε, ότι η πρότασή μας αφενός μεν να ανατεθεί στην Τράπεζα της Ελλάδος η αδειοδότηση και εποπτεία είναι σωστή, ότι θα εφαρμοστούν από αυτή όλες οι διατάξεις που εφαρμόζονται και στις τράπεζες και σε όλες τις άλλες εταιρείες και στα μορφώματα αυτών των εταιρειών μικροπιστώσεων. Υπάρχει ένα επαρκές πλαίσιο εταιρικής διακυβέρνησης. Πιστεύουμε ότι έχουμε αρκετούς όρους οι οποίοι διασφαλίζουν τη διαφάνεια της παροχής και σε κάθε περίπτωση είναι νέο νομοσχέδιο που πατάει σε γερές βάσεις.

 Ωστόσο είμαστε ανοιχτοί, όπως είδατε, στο διάλογο και υπάρχει μία σοβαρή συζήτηση. Δεν αμφισβητήσαμε ούτε πατρότητα ιδεών που ξεκινάνε το 2013, πέρασαν από την προηγούμενη κυβέρνηση και οι ίδιοι άνθρωποι στο Υπουργείο Οικονομικών η Διεύθυνση Χρηματοδοτικής πολιτικής που ετοίμασε τότε ετοίμασε και τώρα το νομοσχέδιο.

Εμείς έχουμε πολιτική συνέχεια και διοικητική συνέχεια, αναγνωρίζουμε στους ικανούς υπαλλήλους στο Υπουργείο να χειρίζονται αυτά τα θέματα και θέλω να πω, ότι είμαστε ανοιχτοί για να κάνουμε και τροπολογίες και για να ακούσουμε ακόμα και άλλες ιδέες.

Πρώτον, στις τροπολογίες που φέρνουμε θα έχουμε θέματα που αφορούν την εισαγωγή μιας νέας διάταξης για την ειδική συμμετοχή, καθώς λάβαμε υπόψη σχόλια, τα οποία έκαναν οι διάφορες παρατάξεις εδώ, καθώς και οι κοινωνικοί φορείς. Για την αξιολόγηση, λοιπόν, της ειδικής συμμετοχής, στη διάρκεια των συζητήσεων που έγινε εδώ, φάνηκε ότι υπάρχει μια ανάγκη ελέγχου καταλληλότητας των μετόχων ή των ανθρώπων που θα συστήνουν μία εταιρεία μικροχρηματοδοτήσεων.

Ωστόσο θέλουμε να κάνουμε μια διευκρίνιση. Εσφαλμένα ταυτίστηκε από μερικούς η αξιολόγηση αυτή με τον έλεγχο της προέλευσης των χρημάτων, δηλαδή, τον έλεγχο της καταπολέμησης του ξεπλύματος. Γιατί ως προς τα θέματα της νομιμοποίησης των εσόδων από εγκληματικές δραστηριότητες θέλουμε να είμαστε ξεκάθαροι ότι δεν υπάρχει καμία σκιά και δεν πρέπει να υπάρχει καμία υπόνοια. Γιατί αποτελεί σταθερή και αταλάντευτη, θα έλεγα, αδιαπραγμάτευτη θέση της κυβέρνησής μας ότι η οικονομία πρέπει να στηρίζεται στις πιο υγιείς και βιώσιμες δυνάμεις και όχι προφανώς σε όλες αυτές που έχουν οποιεσδήποτε υπόνοιες. Δεν σκοπεύουμε να διακινδυνεύσουμε σε τίποτα τη φήμη ούτε την αξιοπιστία μας σαν χώρα. Εξάλλου έχουμε και θα δείτε τις επόμενες εβδομάδες νέα νομοθετήματα γι΄ αυτό το θέμα.

Ωστόσο και εδώ θέλω την προσοχή σας, για τον έλεγχο του ξεπλύματος, πιστεύουμε ότι διασφαλίζεται απόλυτα, πρώτον, γιατί προβλέπεται η ύπαρξη διαδικασιών ελέγχου για το ξέπλυμα ως προϋπόθεση για την αδειοδότηση. Δείτε το άρθρο 8 παράγραφος 1. Προβλέπεται η ανάκληση άδειας αν το ίδρυμα μικροχρηματοδοτήσεων χρησιμοποιείται ως μέσο ξεπλύματος -βλέπουμε το άρθρο 9 παράγραφος 1. Τροποποιούνται το άρθρο του ν.4757/2018 για το ξέπλυμα, ώστε καθίστανται τα διεθνή ιδρύματα μικροχρηματοδοτήσεων υπόχρεα πρόσωπα - άρθρο 46 του παρόντος νομοσχεδίου. Μάλιστα με νομοτεχνική βελτίωση που φέρνουμε θα προσθέσουμε μια ακόμα τροποποίηση του νόμου για το ξέπλυμα, ώστε να είναι ακόμα πιο σαφής η σχετική αρμοδιότητα που έχει μέχρι τώρα η Τράπεζα της Ελλάδος.

Συμφωνούμε ότι είναι καλό να γνωρίζει η Τράπεζα της Ελλάδος το σύνολο των μετόχων και όσων προτίθενται να συμμετάσχουν σε ένα ίδρυμα χρηματοδοτήσεων. Η υποχρέωση γνωστοποίησης προβλέπεται ήδη ρητά για όλα τα χρηματοδοτικά ιδρύματα που λειτουργούν στην Ελλάδα στο άρθρο 153 1. του ν. 4261/2014 και εκτιμούμε ότι η υπάρχουσα νομοθεσία διασφαλίζει αφενός γνώση και αφετέρου δυνατότητα ελέγχου. Και δεν είμαστε σίγουροι ποια είναι ακριβώς αυτά τα ποιοτικά χαρακτηριστικά για την αξιολόγηση, που θα αξιολογήσει η εποπτική αρχή, προκειμένου να εγκρίνει τον έλεγχο. Ωστόσο σημειώνω ότι έλεγχος της ειδικής συμμετοχής είναι κατανοητός, κυρίως, στις ανώνυμες εταιρείες και στις άλλες μορφές, όπως στις αστικές θα ελέγχονται όσοι ασκούν πραγματικό έλεγχο.

Θέλω να πω ότι εδώ είναι ένα σημείο αρκετά ευαίσθητο, γιατί σε άλλη μου δουλειά στις Βρυξέλλες παλιά, ως εισηγητής τότε της δεύτερης τραπεζικής οδηγίας, ήταν ακριβώς το θέμα που έφερα και πέρασε στη δεύτερη τραπεζική οδηγία για τα θέματα του ειδικού ελέγχου των τραπεζών. Άρα έχω μεγάλη ευαισθησία σε αυτό το θέμα και εφόσον ζητήθηκε από όλες τις παρατάξεις ανταποκρίνεται η κυβέρνηση σ΄αυτό το αίτημα.

 Βέβαια υπογραμμίζω ότι θα πρέπει να έχουμε υπόψη ότι δεν θα υπάρχουν διαδικασίες που να καθυστερούν πολύ την εμπρόθεσμη, αν θέλετε, χρηματοδότηση.

Από την άλλη μεριά, γνωρίζουμε ότι πρόκειται για ένα νέο θεσμό και προφανώς ο κάθε νέος θεσμός θα πρέπει να ξεκινάει με κάποια σιγουριά. Με νομοτεχνική βελτίωση θα θεσπίσουμε την υποχρέωση της Τράπεζας της Ελλάδος και του Υπουργείου να εκπονούν μία έκθεση ανά διετία, η οποία θα στέλνεται στην εθνική αντιπροσωπεία. Θα έχετε τη δυνατότητα να βλέπετε την πορεία και να προτείνετε αν θέλετε και βελτιώσεις νομίζουμε δίνει μία μεγάλη δυνατότητα αυτό για ένα νέο έλεγχο κατά καιρό. Επιπλέον, θα φέρουμε τις παρακάτω τροπολογίες με τη μορφή κύριων νομοτεχνικών παρατηρήσεων. Όπως ακούσατε και από τον Υπουργό, μειώσαμε το αρχικό κεφάλαιο για τα Ιδρύματα μικρο χρηματοδοτήσεων από 400.000 ευρώ στα 250.000.

Αλλάξαμε το θέμα της εταιρικής μορφής των Ιδρυμάτων μικρο χρηματοδοτήσεων το οποίο είχαμε βάλει μετά θέλετε σύσταση της Τράπεζας της Ελλάδος ως ανώνυμη εταιρεία και τα οποία πλέον θα μπορούν να συσταθούν με τη μορφή τόσο της κεφαλαιακής όσο και της αστικής εταιρείας, άρα δίνουμε τη δυνατότητα και άλλων να συμμετάσχουν. Επίσης σε αυτό που θεωρούσαμε ότι ήδη καλύπτεται αλλά το διευκρινίζουμε προσθέσαμε στους δικαιούχους τους φορείς κοινωνικής και αλληλέγγυας οικονομίας του νομού 4330/2016. διευκρινίζοντας αν θέλετε κι αυτό το ευρύτερο αίτημα συμμετοχής και αν θέλετε και ενός κοινωνικού μηνύματος.

Όσον αφορά το επιτόκιο, θέλω να πω και πάλι όπως είπα και στην αρχή προχτές είμαστε ανοιχτοί, μελετούμε διάφορους τρόπους μπορούμε να σκεφτούμε πολλές εναλλακτικές λύσεις και έχουμε τη δυνατότητα αν θέλετε και μέχρι την επόμενη βδομάδα που θα πρέπει να ψηφιστεί, όποιος έχει συγκεκριμένες ιδέες παρακαλώ να τις συζητήσουμε είμαστε ανοιχτοί, δεν είναι κάτι το εύκολο να γίνει παρέμβαση αυτή στην αγορά, στην ιδιωτική οικονομία γιατί όπως ακούσατε από τη στιγμή που δίνετε ένα πλαφόν όλοι πάνε σε αυτό το πλαφόν γρήγορα .

Άρα θα πρέπει να σκεφτούμε ευέλικτους τρόπους και παράλληλα επαρκείς. Παράλληλα, δίνουμε μια αναδρομική ισχύ από τις 11 Μαρτίου στην παράταση θητείας των διοικητικών συλλογών των αστικών συνεταιρισμών με σκοπό να συμπεριλάβουμε όλες τις περιπτώσεις που οι θητείες τους έληξαν μέσα στην πανδημία. Ορισμένοι από τους προλαλήσαντες αναφέρθηκαν στο κεντρικό μητρώο πραγματικών δικαιούχων και θα ήθελα να πω για διευκρίνιση, ότι αυτό προβλέπεται στο άρθρο 20 του νόμου 4457/2018 και είναι νόμος με τον οποίο ενσωματώθηκε στη νομοθεσία μας η τέταρτη Οδηγία για το ξέπλυμα χρήματος. Στο μητρώο αυτό καταχωρίζονται όλες οι οντότητες που είναι εγκατεστημένες στην Ελλάδα.

Για τις μεταβατικές διατάξεις θα ήθελα να σας διευκρινίσω ότι με νέες νομοτεχνικές βελτιώσεις στην παράγραφο του 1 του άρθρου 45, αναφερόμαστε σε εταιρείες που είναι εγκατεστημένες στην Ελλάδα, σήμερα έχουν πιστοποίηση από τον κώδικα καλής πρακτικής και δίνουν μικρό πιστώσεις μέσω των τραπεζών. Επίσης, εισακούγοντας τις παρατηρήσεις των φορέων με νομοτεχνική βελτίωση που θα κατατεθεί σήμερα καταργούμε και την παράγραφο 3 του άρθρου 45. Κάποιος από τους προηγούμενους αγορητές αναφέρθηκε προφανώς στην αποφυγή παρεκτροπών και στο να μην γίνουν και οι μικρές εταιρείες αυτές μικρο πιστώσεων θέματα όπως τη FOLLIE-FOLLIE. Απλώς θα ήθελα να σας πω ότι αυτό σηματοδοτεί και το επόμενο αν θέλετε νομοσχέδιο που θα φέρει η Κυβέρνηση στη Βουλή εντός των επόμενων ημερών που αφορά το θέμα της εταιρικής διακυβέρνησης, όπου υπάρχουν σαφείς διατάξεις ενίσχυσης της Επιτροπής Κεφαλαιαγοράς, διατάξεις οι οποίες ενισχύουν τη διαφάνεια και τον έλεγχο της εταιρικής διακυβέρνησης και διατάξεις οι οποίες αυστηροποιούν τα πρόστιμα τα οποία θα επιβάλλονται στους ορκωτούς και άλλους λογιστές.

Όπως αντιλαμβάνεστε, η πολιτική της Κυβέρνησης είναι η εξής. Θέλουμε όλοι οι φορείς, όλοι αυτοί οι κρίκοι της αλυσίδας, οι οποίοι οδηγούν στο χρηματιστήριο, στις κεφαλαιαγορές, για την άντληση χρημάτων, για την άντληση πόρων, να είναι διαφανείς, να εμπνέουν εμπιστοσύνη και να μην επαναληφθούν τα έκτροπα τα οποία έχουμε δει με τη Folli-Follie, τα οποία αμαύρωσαν τη φήμη της ελληνικής κεφαλαιαγοράς, σε ένα κρίσιμο διάστημα που καλούμε τους ξένους επενδυτές να προσέλθουν. Άρα, φροντίζουμε έγκαιρα και σε αυτό το τομέα να πάρουμε τα αναγκαία μέτρα και, παράλληλα, ενισχύουμε όλους εκείνους τους φορείς και τις υποδομές, οι οποίοι θα δώσουν μια νέα εικόνα, μια νέα δυναμική, μια νέα εξωστρεφή εξωστρέφεια και στα θέματα της ελληνικής κεφαλαιαγοράς.

Κύριε Πρόεδρε, κλείνοντας ήθελα να πω ότι έχουμε ένα νέο νομοσχέδιο. Είναι ένα νέο πείραμα, που όλοι νομίζω, όλες οι παρατάξεις, όλοι φορείς, θέλουμε να πετύχει. Βέβαια, η επιτυχία όχι κρίνεται στην πράξη. Θα δούμε πού θα πάνε τα χρήματα και αν θα υπάρξουν ταλαντούχοι επιχειρηματίες. Θέλουμε να πετύχει, αλλά έχουμε και τη δυνατότητα, αν χρειαστεί, διορθωτικών κινήσεων. Θα ήθελα, όμως, να πω ότι εκτιμώ ιδιαιτέρως ότι η συζήτηση που έγινε με όλα τα κόμματα και με όλους τους φορείς, έδειξε ότι είμαστε ικανοί, παρά τις διαφορές μας, με όρους σοβαρότητας του δημοσίου διαλόγου, να συζητήσουμε και σε θέματα τόσο κρίσιμα, όσο είναι το θέμα των μικροπιστώσεων, ένα ανανεούμενο αίτημα για την ελληνική κοινωνία, για τις μικρομεσαίες επιχειρήσεις και ελπίζω την επόμενη βδομάδα όλες οι παρατάξεις, σε δείγμα πραγματικής, ουσιαστικής σύγκλισης, να υπερψηφίσουν αυτό το νομοσχέδιο. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε πολύ, κύριε Υπουργέ. Ήταν εξαιρετικά αναλυτικός ο κύριος Υπουργός στην τοποθέτησή του. Έδειξε στην πράξη ότι λαμβάνει υπόψη τις προτάσεις τις οποίες καταθέτουν οι συνάδελφοι, ανεξάρτητα από ποια πολιτική παράταξη προέρχονται οι προτάσεις αυτές. Ευχαριστούμε, κύριε Υπουργέ και για την παράταση που δίνεται στην θητεία των αστικών συνεταιρισμών και σε αυτή την περίπτωση δείχνετε ότι είστε πολύ ανοιχτός στις προτάσεις, εφόσον είναι τεκμηριωμένες. Είναι μια περίπτωση που αφορά και τη Συνεταιριστική Τράπεζα Ηπείρου. Περνάμε στους συναδέλφους.

Το λόγο έχει ο κύριος Παπαδημητρίου.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ**: Ευχαριστώ πολύ, κύριε Πρόεδρε. Είναι προφανές ότι τέτοιου είδους σχέδια νόμου έχουν πάντοτε το ενδιαφέρον, ειδικά όταν έρχονται σε στιγμές σαν και αυτήν που περνάμε τώρα. Παρά ταύτα, κύριε Πρόεδρε, θα μου επιτρέψετε να πω ότι δεν θα πρέπει να βάζουμε περισσότερα από όσα μπορεί να σηκώσει η πλάτη των επιχειρήσεων οι οποίες θα δραστηριοποιηθούν, όταν δραστηριοποιηθούν, σε αυτόν τον τομέα.

Το κυρίως ενδιαφέρον θα πρέπει να στραφεί στη δημιουργία προϋποθέσεων να βοηθηθούν άνθρωποι οι οποίοι, ενδεχομένως, είναι στην ανεργία ή έχουν δυσκολίες να μπούνε στην αγορά εργασίας με τους τυπικούς τρόπους, αλλά είναι, όμως, ικανοί να έχουν μια καλή ιδέα την οποία αξίζει να δοκιμάσουν. Ως εκ τούτου, είναι μια ιδέα η οποία μπορεί να δημιουργήσει προϋποθέσεις επιτυχίας για την ανάπτυξη της επιχειρηματικότητας σε περιορισμένη κλίμακα και στο βαθμό που αυτοί που θα φτιάξουν τις εταιρείες θα έχουν πραγματικά ιδέες και θα έχουν και ένα σχέδιο μπροστά τους, πέραν της κερδοσκοπικής δραστηριότητας, η οποία δεν πρέπει να αποκλείεται, φυσικά, σε καμία περίπτωση.

Ως εκ τούτου, θα ήθελα να μου επιτρέψετε να υπογραμμίσω ότι δεν μπορεί ο οργανισμός μικροπιστώσεων, η εταιρεία, να υποκαταστήσει την τραπεζική εργασία και τη δουλειά που έκαναν οι τράπεζες. Ως εκ τούτου, προσθέτω ότι εδώ έχουμε ένα πρόβλημα πραγματικό, το οποίο δεν θα πρέπει να το υποκρύψουμε, θεωρώντας ότι βρήκαμε τώρα έναν τρόπο να γίνει σωστά μια δουλειά που δεν κάνουν σωστά οι τράπεζες. Κατά τη δική μου εκτίμηση, οι τράπεζες δεν πρόκειται να ξαναχορηγήσουν δάνεια μικρά και αυτό θα δημιουργήσει τρομακτικά προβλήματα στη δική μας οικονομία, η οποία κυριαρχείται από μικρές και μεσαίες επιχειρήσεις, οι οποίες έχουν ανάγκη αυτά τα δάνεια.

Όμως αυτές οι επιχειρήσεις δεν θα στραφούν ούτε σε αυτήν τη νέα μορφή δανεισμού για πολλούς και διαφορετικούς λόγους. Ως εκ τούτου έχουμε ένα κενό για το οποίο δεν έχουμε μεριμνήσει και δεν είναι και βέβαιο ότι θα βρούμε και τρόπο να το κάνουμε.

Να εξηγήσω όμως γιατί κατά τη γνώμη μου οι τράπεζες θα φύγουν από αυτήν την αγορά. Πρώτον διότι οι τράπεζες γενικώς φθίνουν και δεν μπορούν πλέον ούτε να σηκώσουν το κόστος ούτε το ενδιαφέρον έχουν για τέτοιου είδους δάνεια. Η Ελλάδα πρέπει να είναι ίσως η τελευταία χώρα που έζησε αυτόν τον πακτωλό των δανείων, χωρίς προϋποθέσεις πρακτικά, τα οποία έγιναν όλα κόκκινα άλλωστε και ήταν τα δάνεια τα οποία το κορόιδευαμε κιόλας και είχαμε και πολλούς λόγους να το κάνουμε. Δινόταν με εύκολο τρόπο την εποχή που το χρηματοπιστωτικό ήταν εύκολο. Άρα εκεί δεν έχουμε ακόμη τα εργαλεία να συμπληρώσουμε την επιχειρηματικότητα, τη μικρή και μεσαία, που είναι πολύτιμη για τη χώρα μας και το βλέπουμε τώρα με την κρίση του κορονοϊού που χρειάζεται να παρέμβει το κράτος για να κάνει αυτή τη δουλειά. Ελπίζω ότι η αναπτυξιακή τράπεζα εφόσον επεκταθεί και άλλο θα μπορέσει να συμπληρώσει.

Έρχομαι λοιπόν στο θέμα αυτό του σχεδίου που συζητούμε για να σας πω ότι κατά τη γνώμη μου πρέπει να και νομίζω ότι το είπε και ο κύριος υφυπουργός, το είπε ο υπουργός νωρίτερα, να μην απλωθούμε περισσότερο από όσο πραγματικά μπορεί να κάνει δουλειά ένα τέτοιου είδους εργαλείο. Η εμπειρία η ευρωπαϊκή γιατί έχουμε δύο ειδών μικροπιστώσεων, έχουμε τις μικροπιστώσεις του νότου –ας το πω έτσι- των χωρών που έχουν μικρότερο εισόδημα και έχουμε τις μικροπιστώσεις του βορρά, χωρών που έχουν μεγάλο εισόδημα. Αν δούμε ότι εμείς στρεφόμαστε, όπως άλλωστε θα γίνει, στις μικροπιστώσεις του βορρά σε αυτό το τυπικό τότε θα καταλάβουμε πολύ γρήγορα ότι το κύριο θέμα που πρέπει να μας απασχολήσει είναι να ξαναβάλουμε μέσα από αυτό το κανάλι τους ανθρώπους οι οποίοι δεν βρίσκουν δουλειά στην επιχειρηματικότητα.

Άρα το εργαλείο των μικροπιστώσεων δεν θα έρθει να αντικαταστήσει ή να λύσει το πρόβλημα που έχουμε σήμερα με ένα τραπεζικό σύστημα που πρακτικώς έχει διαλυθεί, δεν υπάρχει και δεν κάνει τη δουλειά του αλλά ελπίζω ότι θα βοηθήσει τους ανθρώπους, οι οποίοι έχουν επιχειρηματικότητα μέσα τους, να την εκφράσουν χωρίς να χρειάζεται να έχουν μόνο το οικογενειακό κεφάλαιο άρα να είναι πιο ορθολογική η οργάνωσή τους από την πρώτη μέρα που θα ξεκινήσουν την επιχειρηματική δραστηριότητα. Αυτό πιστεύω ότι είναι το ενδιαφέρον στις ρυθμίσεις που έρχονται και γι’ αυτό το λόγο και κλείνω κύριε πρόεδρε νομίζω ότι υπάρχει μία υπερβολική κύριε υπουργέ προσοχή -αντιλαμβάνομαι, στην Ελλάδα είμαστε- που γεννά όμως μία υπερβολική γραφειοκρατία τόσο κατά τη φάση της αδειοδότησης όσο και στις υπόλοιπες φάσεις. Δεν σας κρύβω κύριε πρόεδρε ότι ο συνεχής τονισμός εκ μέρους πολλών συναδέλφων που παρακολούθησαν με προσοχή, βάλε και άλλον έλεγχο, έλεγξε και λίγο παρακάτω, βάλε και άλλους δυο τρεις να ελέγχουν, καθίσταται υπερβολικός όταν έχουμε να κάνουμε με ένα τόσο εύθραυστο εργαλείο το οποίο έχουμε καιρό να το δούμε να δουλεύει και αναλόγως βεβαίως αν παραστεί ανάγκη να το τροποποιήσουμε. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε τον κ. Παπαδημητρίου. Το λόγο έχει ο κ. Συρμαλένιος και στη συνέχεια ο κ. Βολουδάκης.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ κύριε πρόεδρε. Στην πρώτη ομιλία που έγινε σήμερα, στην αίθουσα αυτή, μίλησε ο υπουργός ο κύριος Σταϊκούρας και ανέφερε ότι υπάρχουν επτά χρηματοδοτικά εργαλεία τα οποία θα εξασφαλίσουν τη ρευστότητα στην ελληνική οικονομία και τις επιχειρήσεις. Από τα επτά αυτά χρηματοδοτικά εργαλεία κανένα δεν είναι μη επιστρεπτέο. Όλα τα χρηματοδοτικά εργαλεία είναι δάνεια, από το πρώτο έως το τελευταίο. Η χώρα μας βρίσκεται σε τέτοια κατάσταση, αυτή τη στιγμή, που χρειάζονται στήριξη και οι επιχειρήσεις και οι εργαζόμενοι χωρίς επιστρεπτέα προκαταβολή. Γι’ αυτό ακριβώς και το δικό μας πρόγραμμα, το πρόγραμμα μένουμε όρθιοι του ΣΥΡΙΖΑ μιλάει για 3 δις. μη επιστρεπτέα προκαταβολή - ενίσχυση στις επιχειρήσεις και τριάμισι δις εισόδημα έκτακτης ενίσχυσης, 6,5 δις δηλαδή τα οποία θα πάνε ακριβώς για να χρηματοδοτήσουν τη ρευστότητα των μικρών επιχειρήσεων και των εργαζομένων.

Έρχομαι, τώρα, στο αυτό καθαυτό νομοσχέδιο. Κατ’ αρχήν, είναι «ηλίου φαεινότερο» και όλοι δεχόμαστε, ότι αυτό το χρηματοδοτικό εργαλείο των μικροπιστώσεων είναι και ήταν αναγκαίο, όχι μόνο τώρα εξαιτίας του κορονοϊού αλλά πολύ πιο πριν από την κατάσταση που διαμορφώθηκε στην ελληνική οικονομία και στην ελληνική κοινωνία από τα τρία μνημόνια. Είναι φανερό ότι οι αδύναμοι, οι αυτοαπασχολούμενοι, οι εργαζόμενοι, οι μικροί επαγγελματίες έχουν ανάγκη ρευστότητας που δεν τους καλύπτει το τραπεζικό σύστημα. Γι' αυτό, ακριβώς εμείς, σαν κυβέρνηση ΣΥΡΙΖΑ προχωρήσαμε και επεξεργαστήκαμε δύο πυλώνες. Ο ένας πυλώνας ήταν η Αναπτυξιακή Τράπεζα, η οποία έγινε στην πορεία και ο δεύτερος πυλώνας ήταν, ο πυλώνας των μικροπιστώσεων. Αυτό το οποίο έρχεται η Ν.Δ. μετά από ένα χρόνο που βρίσκεται στην διακυβέρνηση της χώρας να το υλοποιήσει.

Υπήρχαν συνάδελφοι από άλλα κόμματα, όπως π.χ. από το ΚΙΝΑΛ, όπου θεώρησαν ακατανόητη τη δική μας στάση, γιατί επί της αρχής μιλήσαμε για επιφύλαξη. Και εγώ ρωτάω: Ένα νομοσχέδιο του οποίου διεκδικούμε την πατρότητα, και βεβαίως, ο Υπουργός, ο ίδιος το είπε και διευκρίνισε, ότι είναι μια ιστορία η οποία ξεκίνησε και έγινε επεξεργασία του νομοσχεδίου και διαβούλευση, και ήταν το νομοσχέδιο έτοιμο να κατατεθεί επί δικής μας διακυβέρνησης, και βεβαίως, μέσα από τις υπηρεσίες του ίδιου του Υπουργείου, που πρέπει να έχουν συνέχεια, προφανώς πρέπει να έχουν συνέχεια.

 Εμείς, είχαμε αντιρρήσεις σε τέσσερα σημεία, ουσιαστικά. Εδώ θα πω θετικά, ότι ο Υπουργός, άκουσε, και θα δούμε πώς θα διαμορφωθούν και με τις τροπολογίες αυτά τα τέσσερα σημεία στα οποία είχαμε βάσιμες αντιρρήσεις, σε σχέση με το νομοσχέδιο το οποίο είχαμε καταθέσει εμείς.

Το ένα θέμα είναι η εποπτεία της Τράπεζας της Ελλάδος. Η δική μας πρόταση περιελάμβανε μια συνεργασία του Υπουργείου Οικονομικών, του Υπουργείου Ανάπτυξης και της Τράπεζας της Ελλάδος με ένα σχήμα επταμελούς επιτροπής που θα διεύθυνε αυτή την εποπτεία.

Το δεύτερο ζήτημα, ήταν ποιοι θα είναι οι πάροχοι, και η νομική μορφή των ιδρυμάτων μικροπιστώσεων στην αρχική, τουλάχιστον- γιατί θα μπει τροπολογία εδώ- με τιμή περιορισμό μόνο σε ανώνυμες εταιρείες που απέκλειε και φορείς του δημοσίου, και τοπική αυτοδιοίκηση αλλά και τις κεφαλαιουχικές και αστικές εταιρείες, που είπατε ότι θα γίνει με τροπολογία, δεν μας κάλυπτε.

Το τρίτο σημείο, ήταν οι ωφελούμενοι, οι δικαιούχοι. Κι εκεί βάλατε το θέμα της κοινωνικής αλληλέγγυας οικονομίας και των συνεταιριστικών οργανώσεων που είναι πολύ σημαντικό, διότι αυτές έχουν ανάγκη, βρίσκονται, είναι από θέση αδυναμίας, προσπαθούν να στηριχθούν και να έχουν μια ρευστότητα για να προχωρήσουν και να επεκταθούν στο σύνολο της ελληνικής κοινωνίας.

Το τέταρτο σημείο, ήταν αυτός ο έλεγχος των μετόχων για την αποτροπή του ξεπλύματος του «μαύρου χρήματος». Εδώ πιστεύω, ότι έπαιξε καθοριστικό ρόλο -και θα δούμε και την τροπολογία τη δική σας, σας καταθέτουμε τη δική μας όπως σας είπε ο Εισηγητής, θα δείτε ακριβώς τι περιλαμβάνει- και η εκπρόσωπος της Τράπεζας της Ελλάδος που έβαλε το ζήτημα στην διαβούλευση με τους φορείς και γι’ αυτό ακριβώς, θεωρώ ότι πράγματι έγινε ένας ουσιαστικός διάλογος.

Γι' αυτό, θέλω να πω και προς τον εκπρόσωπο του ΚΙΝΑΛ, τον κ. Κατρίνη, ότι η Βουλή, δεν είναι ένα «ναι» ή ένα «όχι». Η Βουλή, είναι ένα όργανο δημοκρατικού διαλόγου, διαβούλευσης μεταξύ συμπολίτευσης και αντιπολίτευσης και εφόσον υπάρχουν «ανοιχτά αυτιά» αυτά καταλήγουν σε θετικές συγκλίσεις.

Στο νομοσχέδιο δεν υπάρχει μόνο το θέμα των μικροπιστώσεων. Υπάρχουν και οι λοιπές διατάξεις, που σε δύο από αυτές τις διατάξεις, όπως είναι διατυπωμένες, έχουμε σοβαρές αντιρρήσεις και εκεί θα καταθέσουμε, επίσης, τροπολογίες.

Το ένα είναι το θέμα του άρθρου 30, με τις αναδρομικές συντάξεις. Τα είπαν και οι εκπρόσωποι των συνταξιούχων. Το ερώτημα που είχαμε καταθέσει 47 Βουλευτές προς τον Υπουργό και δεν έχουμε ακόμα απάντηση, είναι, τελικά θα επιβληθεί φόρος για παραγραμμένες οφειλές για έτη που έχουν παραγραφεί οι οφειλές; Αυτό, δεν έχει απαντηθεί και είναι πολύ σοβαρό το ερώτημα που καθορίζει τελικά το νομοσχέδιο.

Το δεύτερο, είναι το θέμα του ΕΝΦΙΑ. Βεβαίως, δεν έγινε η αναπροσαρμογή των αντικειμενικών αξιών, ίσως και λόγω κορονοϊού, αλλά δε μας βρίσκει σύμφωνους η διάταξη αυτή που επαναλαμβάνει αυτό που έγινε πέρυσι. Εμείς, είχαμε ψηφίσει - θεσμοθέτησει ελαφρύνσεις 250 εκατομμυρίων, η Νέα Δημοκρατία αμέσως βρήκε άλλα 200 εκατομμύρια, ενώ μας έλεγε ότι δεν υπήρχαν λεφτά. Βεβαίως, λεφτά υπήρχαν, γιατί, υπήρχε και το χρηματοδοτικό μαξιλάρι των 37 δις και έδωσε ελαφρύνσεις ακόμα και σε περιουσίες άνω του ενός εκατομμυρίου ευρώ. 24 εκατομμύρια, περίπου, είναι αυτές. Ελαφρύνσεις σε περιουσίες αντικειμενικής αξίας άνω του ενός εκατομμυρίου ευρώ. Εμείς, καταθέσαμε τροπολογία και θα την επανακαταθέσουμε, για ελαφρύνσεις μέχρι αντικειμενικής αξίας 500.000 ευρώ, καθώς και για απαλλαγή από τον ΕΝΦΙΑ και με εισόδημα μέχρι 60.000 για τους κατοίκους των νησιών κάτω των χιλίων κατοίκων. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Βολουδάκης.

**ΜΑΝΟΥΣΟΣ - ΚΩΝΣΤΑΝΤΙΝΟΣ ΒΟΛΟΥΔΑΚΗΣ**: Ευχαριστώ, κύριε Πρόεδρε. Είναι απαραίτητο για την ελληνική οικονομία να υπάρξει ένα θεσμικό πλαίσιο μικροχρηματοδοτήσεων, σαν αυτό που έρχεται με το νομοσχέδιο που συζητάμε. Παρότι έχω αρκετές επισημάνσεις να κάνω για ζητήματα που πρέπει να διορθωθούν και είναι απαραίτητο, γιατί στην Ελλάδα, δυστυχώς, το τραπεζικό σύστημα, όπως έχει διαμορφωθεί τα τελευταία χρόνια, δε μπορεί να παρέχει ρευστότητα στις μικρομεσαίες και τις μικρές επιχειρήσεις.

Είναι αποτέλεσμα μιας μακράς διαδικασίας και εξέλιξης στο χρόνο αυτό, δεν είναι της παρούσης να το αναλύσουμε, αλλά θα πω μόνο να μην το συνδέουμε, ούτε με τα κόκκινα δάνεια, ούτε με την κρίση της πανδημίας, τουλάχιστον, όχι μόνο με αυτά. Έχω αναφέρει και σε άλλη ανάλογη συζήτηση ότι το 2019 οι ελληνικές τράπεζες είχαν βελτίωση των συνθηκών ρευστότητας τους και λόγω βελτιωμένης κερδοφορίας και λόγω αύξησης των καταθέσεων και παρόλα αυτά, δεν αύξησαν ουσιωδώς τις πιστώσεις. Η όποια αύξηση επήλθε το 2019, επήλθε κυρίως λόγω αναδιαρθρώσεων δανείων μεγάλων επιχειρήσεων. Αυτά, δεν τα λέω εγώ, τα λέει η τελευταία διαθέσιμη ενδιάμεση έκθεση της Τραπέζης της Ελλάδος. Αυτό δείχνει ένα τραπεζικό σύστημα που αποτυγχάνει στη βασική του λειτουργία. Να παίρνει, δηλαδή, τη ρευστότητα που πλεονάζει, που υπάρχει σαν καταθέσεις και να τη διοχετεύει στην αγορά. Αυτό πρέπει να το δούμε . Δεν πάνε καλά τα πράγματα με το τραπεζικό σύστημα και δεν είναι δυνατόν να βρισκόμαστε σε αυτό το σημείο μετά από ανακεφαλαιοποιήσεις και όταν το παραπάνω από το μισό κεφάλαιο των τραπεζών είναι στην ουσία αναβαλλόμενοι φόροι σήμερα.

Γι’ αυτό, λοιπόν, είναι απαραίτητο να έχουμε θεσμικό πλαίσιο μικροχρηματοδοτήσεων. Άριστα πράττετε, λοιπόν, κ. Υπουργέ και το Υπουργείο Οικονομικών φέρνει το νομοσχέδιο αυτό.

Ορισμένες όμως παρατηρήσεις επί αυτού. Από τα βασικά σημεία του νομοσχεδίου είναι, η εποπτεία του θεσμού από τη Τράπεζα της Ελλάδος, αδειοδότηση από την Τράπεζα της Ελλάδος, εποπτεία και έλεγχος της λειτουργίας. Αυτό δεν είναι απαραίτητο. Ξέρω, άκουσα και τον Υπουργό και εσάς κύριε Υφυπουργέ, να λέτε, ότι σε πολλές χώρες της Ευρώπης, τις μισές αν δεν κάνω λάθος της Ε.Ε. είναι έτσι.

 Εμείς, θα έπρεπε να είμαστε στις άλλες μισές, για το λόγο που σας περιέγραψα. Γιατί; Γιατί αυτό το σχήμα που περιγράφετε κάνει τη διαδικασία βαριά διαδικαστικά, με αποτέλεσμα να αυξάνει το κόστος της. Όταν αναγκάζονται οι επιχειρήσεις που θα κάνουν τις μικροχρηματοδοτήσεις να υποβάλλουν εκθέσεις και να επικοινωνούν με την Τράπεζα της Ελλάδος σχεδόν όπως οι τράπεζες, γιατί κάτι τέτοιο περιγράφετε και δίνετε δυνατότητες και στην Τράπεζα της Ελλάδος να το κάνει πιο σύνθετο στην πορεία, τότε είναι βέβαιο, ότι αναγκάζονται να προσλαμβάνουν ειδικούς, να απασχολούν προσωπικό χρόνο για να υποβάλλει τις εκθέσεις και όλα αυτά, τα οποία είναι κόστος που τελικά θα περάσει στο επιτόκιο που θα πληρώνει η μικρομεσαία επιχείρηση.

 Θα μου πείτε και πώς θα ελέγξεις το ξέπλυμα χρήματος μαύρου χρήματος. Ας μην ακούμε τις εμμονικές ανησυχίες της Αριστεράς. Το ξέπλυμα μαύρου χρήματος ελέγχεται για κάθε οικονομική επιχειρηματική δραστηριότητα στη χώρα. Δεν χρειάζεται να ελέγχεται με ειδικό τρόπο για αυτή και εν πάση περιπτώσει, ας ελέγχεται η προέλευση των κεφαλαίων ασφαλώς πρέπει να ελέγχεται. Δεν προϋποθέτει αυτό ένα θεσμικό πλαίσιο λειτουργίας αντίστοιχο μιας τράπεζας. Εδώ δεν έχεις καταθέσεις, δεν βάζουν τα λεφτά τους οι άνθρωποι, για να χρειάζεται να ελέγχεις όπως ελέγχονται οι τράπεζες. Θα μου πείτε, υπάρχει και το θέμα του να διαπιστώνεται ότι δεν ξεπερνιέται το όριο των 25.000 αναπιστοδοτούμενο από το σύνολο των εταιρειών. Πάλι δεν χρειάζεται η Τράπεζα της Ελλάδος.

 Είμαι σίγουρος, κύριε Υπουργέ, ότι ο συνάδελφος ο κ. Σκυλακάκης μπορεί στο άψε σβήσε να φτιάξει μία εφαρμογή με την οποία θα ελέγχεται, ότι κάθε πιστοδοτούμενος δεν ξεπερνά τις 25.000 ευρώ. Ας μην κάνουμε το σύστημα πολύ βαρύ, γιατί όλα αυτά σημαίνουν κόστος και αύξηση επιτοκίου. Το ίδιο με τις υποχρεωτικές συμβουλευτικές υπηρεσίες. Γιατί να είναι υποχρεωτικές συμβουλευτικές υπηρεσίες από την εταιρεία παροχής των μικροχρηματοδοτήσεων προς τον δανειολήπτη; Υπάρχουν πολλές πολύ μικρές επιχειρήσεις που δεν το χρειάζονται όλο αυτό, γιατί θα χρειαστεί το μίνι μάρκετ της γειτονιάς, ή το σουβλατζίδικο, ή το περίπτερο; Γιατί θα πάρουν αυτοί δάνεια. Γιατί θα χρειάζεται να του έρχεται ο σύμβουλος υποχρεωτικά από την εταιρεία της χρηματοδότησης να του λέει πως θα κάνει τα λογιστικά του, να του λέει την εταιρική διακυβέρνηση ή δεν ξέρω εγώ τι άλλο. Αυτός ο σύμβουλος που θα έρχεται είναι ένα κόστος και θα περάσει και αυτός στο επιτόκιο.

 Τώρα έχω δύο σημεία ακόμα που θα ήθελα να αναφέρω. Προβλέπεται, ως δικαιούχος της μικροχρηματοδότησης, όποιος ανήκει στις ευάλωτες ομάδες μεταξύ άλλων και σωστά. Υπάρχει όμως στον ορισμό των ευάλωτων ατόμων στο νόμο 4430/2016, ένα ειδικό σημείο, που πιστεύω ότι πρέπει από αυτό το νομοσχέδιο να εξαιρεθεί. Μεταξύ δηλαδή των ευάλωτων και ευπαθών ατόμων, ορίζονται προφανώς και οι πρόσφυγες, αλλά και οι μετανάστες των οποίων η αίτηση ασύλου δεν έχει ακόμα εξεταστεί και εγκριθεί. Αυτή προφανώς είναι ευάλωτη και ορθώς είναι στο νόμο 4430/2016. Δεν είναι όμως ορθώς στο νόμο για τις μικροχρηματοδοτήσεις. Τι θα γίνει αν κάποιος έχει υποβάλει αίτηση παροχής ασύλου και δεν έχει πάρει ακόμα το άσυλο και ταυτόχρονα ζητάει μικροχρηματοδότηση και την πάρει, θα έρθει η πολιτεία να του πει μετά από ένα μήνα ή δυο μήνες που θα εξεταστεί η αίτηση ασύλου θα του πει, τώρα πρέπει να φύγεις από τη χώρα, τι θα γίνει με την ευρωπίστωση; Είναι σαν να κλείνει το μάτι η πολιτεία σε αυτόν που καταθέτει αίτηση ασύλου, ότι ξέρεις και αν τελικά δεν γίνει δεκτή δεν πειράζει, θα βρεις τον τρόπο. Αυτό πρέπει να το κοιτάξετε. Ευλόγως παραπέμπετε στο νόμο για τις ευπαθείς ομάδες, στα ευάλωτα άτομα, αλλά ειδικά αυτό πρέπει να εξαιρεθεί.

 Θα ήθελα να προσθέσω και κάτι άλλο. Κάνοντας μια γρήγορη επισκόπηση και κοιτάζοντας γρήγορα τις ιστοσελίδες των φορέων που ήρθαν και εδώ στην συζήτηση των φορέων και που παρέχουν ήδη κάποια είτε συμβουλευτική, είτε μέσω συνεταιριστικών τραπεζών και κάποια δάνεια τέτοια, διαπιστώνω δύο σημεία που θα έπρεπε να προβλεφθούν.

Το ένα είναι, κατά την άποψή μου, ότι θα έπρεπε να απαγορεύεται ρητώς η παροχή μικροπιστώσεων, με προϋπόθεση την αγορά από τον δικαιούχο, μετοχών ή μεριδίων, στο σχήμα το οποίο θα λογοδοτεί. Είναι σαν να ετοιμάζουμε «αεροπλανάκια», με αυτόν τον τρόπο. Όχι δεν θα σε δανείσω αν αγοράσεις μετοχές μου. Αυτό δεν έχει νόημα, δεν πρέπει να γίνεται στο πλαίσιο των μικροπιστώσεων.

 Το άλλο ζήτημα που επισημαίνω, είναι ότι πολύ ορθώς περιγράφετε την ανάγκη να αποφευχθεί η παραπλάνηση του καταναλωτή.

 Πρέπει να σας πω, ότι εδώ πρέπει να υπάρξει μια πιο αυστηρή ρύθμιση με συγκεκριμένη αναφορά στη Γενική Γραμματεία Καταναλωτή, γιατί εγώ είδα στην ιστοσελίδα της μιας μη κερδοσκοπικής εταιρείας που ήρθε εδώ και μας μίλησε γι΄ αυτό, εγώ είδα κάτι που το θεωρώ παραπλανητικό. Περιγράφει ένα παράδειγμα τι γίνεται αν πάρεις δάνειο 10.000 ευρώ και περιγράφει μια διαδικασία ένα χρόνο αποπληρωμής 48 μήνες, με 6 μήνες περίοδο χάριτος μάλιστα και λέει: “Tο κόστος δανεισμού είναι 40 ευρώ το μήνα”. Προφανώς, εννοεί οι τόκοι, αλλά εμείς εδώ το ξέρουμε και το συζητάμε αυτό.

 Αυτός που θα πάρει το δάνειο, μπορεί να παραπλανηθεί. Μπορεί να το δει πολύ ελκυστικό ότι θα πάρει 10 χιλιάρικα πληρώνοντας 40 ευρώ το μήνα για 4 χρόνια.

 Άρα, λοιπόν, πρέπει να είμαστε πολύ προσεκτικοί και στο θέμα της παραπλανητικής διαφήμισης. Και νομίζω, ρητή αναφορά στη Γενική Γραμματεία Καταναλωτή και κάποιο σημείο αναφοράς στη Γενική Γραμματεία Καταναλωτή, θα ήταν απαραίτητο.

Αυτά προς το παρόν, θα τα δούμε στην Ολομέλεια αναλυτικότερα.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε.

Τον λόγο έχει, ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κ. Πρόεδρε.

Καταρχήν, θέλω να πω ότι στην δύσκολη προσπάθεια που κάνει η χώρα μας για να αντιμετωπίσει την ύφεση στηρίζοντας την εργασία και την επιχειρηματικότητα, υπάρχουν και θετικές προϋποθέσεις και πρέπει να το πούμε αυτό να το έχουμε υπόψη μας.

Πρώτη θετική προϋπόθεση είναι η καλή διάθεση και οι αποφάσεις της Ευρωπαϊκής Ένωσης που δεν υπήρχαν το 2009, όταν η Ευρώπη δεν διέθετε μηχανισμό στήριξης. 32 δις, 24 δις, ενίσχυση με πρόσθετα προγράμματα και βέβαια τροποποίηση των γραφειοκρατικών διαδικασιών, προκειμένου να διευκολυνθούμε στην απορρόφηση του ΕΣΠΑ και άλλων προγραμμάτων που τρέχουν.

Δεύτερη καλή προϋπόθεση, είναι ότι δεν υπάρχουν τα άδεια ταμεία και τα θηριώδη ελλείμματα του 2009, αλλά πλεονάσματα, βεβαίως, από την υπερφορολόγηση και το μάτωμα των πολιτών, όπως το επέβαλε ο ΣΥΡΙΖΑ, αλλά υπαρκτά πλεονάσματα που πρέπει να αξιοποιήσουμε με χρηστό τρόπο.

Η τρίτη καλή προϋπόθεση, είναι ότι υπάρχει ένα καλό πολιτικό κλίμα, σε αντίθεση με το 2009, τον διχασμό που επέβαλαν τότε οι αντιμνημονιακές δυνάμεις, οι λεγόμενες, οι οποίες στη συνέχεια έγιναν μνημονιακότερες των μνημονιακών.

Σε αυτό το πλαίσιο, νομίζω ότι μπορούμε να έχουμε μια συνεννόηση για βασικά ζητήματα και να είναι καλύτερο το αποτέλεσμα για μικρότερη ύφεση.

Άρα, λοιπόν, θα πρέπει να ανταποκριθείτε στο αίτημά μας, το οποίο βεβαίως εκφράσαμε και επίσημα προκειμένου να συγκληθεί η Επιτροπή και να έρθει εδώ η τράπεζα η αναπτυξιακή να μας ενημερώσει. Αλλά, εννοώ το ευρύτερο αίτημά μας για ενίσχυση των κρίσιμων προγραμμάτων που τώρα μπορούν να στηρίξουν την επιχειρηματικότητα και την εργασία.

 Το ΤΕΠΙΧ 2, παραδείγματος χάρη, δεν νοείται να έχει τόσο στενό προϋπολογισμό και στην πράξη να κόβονται 9 στους 10.

Η επιστρεπτέα προκαταβολή, που είναι ένα καλό μέτρο, με την έννοια ότι δεν παρεμβαίνουν τρίτοι, παραδείγματος χάρη τράπεζες και άρα είναι άμεσης απόδοσης, έχει μικρό ποσό στον προϋπολογισμό. Αύξηση, για να καλυφθούν οι ανάγκες μέσα από εκεί.

 Και, βέβαια, δέστε ξανά το θέμα της προκαταβολής που ζητάτε από τις επιχειρήσεις για το επόμενο διάστημα να είναι μέσα σε λογικά πλαίσια, μηδέν (0), γι΄ αυτές που πλήττονται.

Έρχομαι στο θέμα, που έχει να κάνει με τις επιταγές. Μεγάλο θέμα, διότι αυτός που έχει την επιταγή στα χέρια του θέλει να πάρει τα λεφτά για να καλύψει τις υποχρεώσεις του και αυτός που πρέπει να πληρώσει αδυνατεί.

Θα πρέπει να υπάρξει, κατά την άποψή μου, ένα ενδιάμεσο χρηματοδοτικό εργαλείο, ούτως ώστε η τράπεζα, με την εγγύηση της επιταγής του συγκεκριμένου πελάτη, να καλύψει αυτή την ανάγκη τη διπλή και αυτός που κάνει να πάρει τα λεφτά να τα πάρει και αυτός που πρέπει να πληρώσει, να πληρώσει σύμφωνα τις δυνατότητες του, μέσα από τη διευκόλυνση της τράπεζας. Αυτό είναι το χρηματοδοτικό εργαλείο. Δεν έχετε προχωρήσει και πιστεύω ότι πρέπει να γίνει τώρα. Επιπλέον, όμως, στις επιταγές, επειδή μάλλον θα καταθέσετε μια τροπολογία, η οποία πιστεύω ότι είναι καρμπόν, όπως πληροφορήθηκα, της προηγούμενης.

Δυστυχώς, έχετε εξαιρέσει στις τουριστικές επιχειρήσεις πάρα πολλούς κλάδους. Λοιπόν, ακούστε τώρα, ο κωδικός 4939 που είναι παραδείγματος χάρη επιβατικές μεταφορές στον τουρισμό, δεν είναι μέσα. Τα τουριστικά λεωφορεία, δηλαδή, τα μεμονωμένα, που θα έπρεπε να δουλεύουν ετούτη την περίοδο και να μεταφέρουν κόσμο, δυστυχώς, δεν είναι στην εξαίρεση των επιταγών. Πρέπει, λοιπόν, να πληρώσουν επιταγές. Τώρα, πριν από μία ώρα και αυτή ήταν η αφορμή για να ζητήσω τον λόγο για να μιλήσω, σφραγίστηκε επιταγή στο Ηράκλειο, ιδιοκτήτη τουριστικού λεωφορείου. Ενώ είναι στις προθέσεις σας, έχει ξεφύγει το συγκεκριμένο πιστεύω, δεν είναι στις προθέσεις σας η εξαίρεση. Δείτε το, ούτως ώστε στην τροπολογία που κατατίθεται μετά από λίγο, να συμπεριληφθούν και οι μεταφορές με λεωφορεία, οι επιβατικές. Το λέω γιατί υπάρχουν και οι εμπορευματικές, που είναι άλλη κατηγορία.

Πολύ σύντομα, τις κοινωνικές επιχειρήσεις. Ζητήσαμε να ενταχθούν. Η Ελλάδα έχει θεσμικό πλαίσιο από το 2011, αναμορφώθηκε το 2016, ουσιαστικά στην ίδια λογική, αλλά δεν έχει χρηματοδοτικά εργαλεία. Το ταμείο κοινωνικής επιχειρηματικότητας έκανε φτερά στο προηγούμενο πλαίσιο. Άρα, είναι πολύ σωστή η ανταπόκρισή σας να μπουν στις μικροπιστώσεις. Προσέξτε όμως, κύριε Υπουργέ, θα ήθελα την προσοχή σας. Μη βάλετε γενικά τον τίτλο κοινωνικές επιχειρήσεις. Δεν είναι νομικό πρόσωπο. Θα βάλετε, εάν θέλετε την άποψή μου, συγκεκριμένα. Κοινωνικές συνεταιριστικές επιχειρήσεις ΚοινΣΕΠ, ΚοιΣΠΕ, συνεταιρισμοί εργαζομένων, γυναικείοι συνεταιρισμοί και ότι άλλο βάλλετε, αλλά ονομαστικά. Οι ερμηνείες που θα χρειαστούν για να πούμε αν η ΚοινΣΕΠ είναι μέσα στην κοινωνική επιχείρηση και τα λοιπά, θα είναι ένα χάσιμο χρόνου και επιπλέον παρεισφρέουν άλλες μορφές, που δεν είναι κοινωνικές επιχειρήσεις. Άτυπες μορφές, δίκτυα και τα λοιπά και τα οποία, νομίζω ότι δεν πρέπει να μπουν σε αυτήν την διαδικασία, γιατί θα μπερδέψουν τα πράγματα.

Και τέλος, μια κουβέντα για τη ρύθμιση για τους συνταξιούχους. Χρειάζεται βελτίωση. Είναι νομίζω αρμόδιος Υφυπουργός ο κ. Βεσυρόπουλος. Έκανε μια προσπάθεια, δεν αρκεί. Υπάρχει τεράστιο πρόβλημα, για λάθη και παραλείψεις της ΑΑΔΕ και του Υπουργείου οικονομικών, τα βάζω και τα δύο γιατί ουσιαστικά συναρμοδιότητα υπάρχει. Καλούνται να πληρώσουν πρόστιμα και προσαυξήσεις οι άνθρωποι χωρίς λόγο. Ούτε πρόστιμα ούτε προσαυξήσεις πρέπει να πληρώσουν. Το λάθος ήταν του Υπουργείου και συγκεκριμένα της ΑΑΔΕ και βεβαίως υπήρξε και μία καταχρηστική ενέργεια, που μπήκαν μέσα στο σύστημα, αυτόματα λέει από την ΑΑΔΕ και τροποποίησαν τις φορολογικές δηλώσεις των ανθρώπων. Αυτό δεν έχει ξαναγίνει σε άλλον τομέα. Το αποκάλυψαν οι συνταξιούχοι του Υπουργείου Οικονομικών των ΔΟΥ, που γνωρίζουν από αυτά τα πράγματα και από εκεί και εμείς πληροφορηθήκαμε ότι κάποια αρρυθμία υπήρξε. Μπορείτε να το διορθώσετε, να βελτιώσετε αυτή τη ρύθμιση και έτσι να δώσουμε λύση σωστή, σε ένα μεγάλο πρόβλημα που είναι από το 2013.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Ευχαριστούμε κύριε Κεγκέρογλου. Ο κύριος Υπουργός θέλει να κάνει μια τοποθέτηση, παρακαλώ πολύ.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Ευχαριστώ, ιδιαιτέρως, κύριε Πρόεδρε. Θα ήθελα να δώσω ορισμένες διευκρινίσεις σε αυτά που είπαν οι προλαλήσαντες. Οι ομιλητές της αξιωματικής αντιπολίτευσης, νομίζω αναφερθήκατε σε τέσσερα σημεία, τα οποία καλύπτονται και με τις τροποποιήσεις αυτές. Αναφερθήκατε και στα θέματα της Τράπεζας της Ελλάδος, αν θα μπορούσε σύμφωνα με τις προτάσεις σας να υπάρχει συνεποπτεία με το Υπουργείο και τα λοιπά.

Αντιλαμβάνεστε - εκεί τα έχουμε διευκρινίσει σαφώς, γιατί και εσείς λίγο μας είχατε μπλέξει - όταν ο Εισηγητής της Αξιωματικής Αντιπολίτευσης μας είπε, ότι σκεφτόντουσαν ευέλικτο σχήμα μεταξύ Υπουργείου Οικονομικών, Υπουργείου Οικονομίας και Τράπεζας της Ελλάδος, ενώ σε άλλο χαρτί, με ημερομηνία 25 Μαΐου, διαβάζω : να υπάρχει εποπτεία σχημάτων, που θα πρέπει να αναλάβουν τα Υπουργεία Οικονομικών και Οικονομίας, τουλάχιστον, θα διευκρινίσουμε, είναι η Τράπεζα της Ελλάδος, για τους λόγους που είπαμε. Αλλά εδώ, νομίζω, τίθεται ένα θέμα και πάλι, που βλέπετε την δυσκολία και, αν θέλετε, την πρόκληση, να κάνουμε μια σωστή δουλειά.

Ο κύριος Βολουδάκης, είπε προηγουμένως, ότι πιθανόν, δεν χρειάζεται σχεδόν καθόλου για αυτό τον τομέα, μια μορφή εποπτείας, που είναι, αν θέλετε, μία άποψη, που υπάρχει σε αρκετές χώρες. Από την άλλη μεριά, έρχονται άλλοι και λένε «θέλουμε μια δρακόντεια νομοθεσία εδώ πέρα, μήπως και μας ξεφύγει τίποτα», μολονότι ξέρουμε όλοι, ότι εφαρμόζονται, πλήρως, από την ίδια την Τράπεζα της Ελλάδος, όλες οι διατάξεις περί ξεπλύματος χρήματος, όλες οι διατάξεις οι οποίες αφορούν, αν θέλετε, το μητρώο τελικών δικαιούχων, όλες οι διατάξεις που αφορούν τα θέματα του καταναλωτή από το Υπουργείο Εμπορίου κ.λπ..

Η Κυβέρνηση- και πάλι λέω - ανοιχτή στις γνώμες που ήρθαν από όλα τα κόμματα, έδωσε, αν θέλετε, αυτή τη νέα διάσταση με τις τροπολογίες που έφερε σήμερα.

 Ωστόσο, επειδή θα έχει τη δυνατότητα η Εθνική Αντιπροσωπεία, ανά δύο χρόνια, να λαμβάνει τις εκθέσεις, τόσο της Τράπεζας της Ελλάδος, όσο και του Υπουργείου Οικονομικών, νομίζουμε θα υπάρξουν δυνατότητες, αν χρειαστεί βελτιώσεις, αν εκτιμήσετε τότε, ότι το σχήμα αδειοδότησης και εποπτείας, το οποίο επιτελεί και εφαρμόζει η Τράπεζα της Ελλάδος, είναι υπερβολικά γραφειοκρατικό, τότε κάλλιστα, θα έχετε τη δυνατότητα, νομίζω, να γίνει ένα σχήμα ελαφρότερο. Νομίζω, πραγματικά, είναι θέμα που αφορά, κυρίως, την εφαρμογή.

Το δεύτερο θέμα. Είπε ο κύριος Βολουδάκης, ότι πιθανόν δεν βλέπει το λόγο υποχρεωτικής ρύθμισης ή μάλλον υποχρέωσης πάνω στα ιδρύματα μικροχρηματοδοτήσεων, να παράσχουν και συμβουλευτικές εργασίες. Θα ήθελα να πω, ότι η έννοια των συμβουλευτικών υπηρεσιών, μαζί με τη χρηματοδότηση, είναι σύμφυτες. Είναι μέσα στη φιλοσοφία, στον DNA των μικροχρηματοδοτήσεων, που απευθύνονται σε κάποιους που δεν έχουν την εμπειρία της αγοράς, που θέλουν κάποια καθοδήγηση, θέλουν μια βοήθεια, ώστε να σχηματίσουν το δικό τους, αν θέλετε, επιχειρηματικό σχέδιο, που το κάνουμε για πρώτη φορά. Δεν είναι υποχρεωτικό, υπό την έννοια, ότι ο άλλος πρέπει να το ακούσει ή να ακολουθήσει ακριβώς το ίδιο, αλλά, τουλάχιστον, του δίνεται η δυνατότητα να το κάνει.

Επίσης, έχει και την εξής σκοπιμότητα. Ο πάροχος των μικροπιστώσεων, θα ήθελε να κατευθύνει προς τη σωστή κατεύθυνση τον δανειολήπτη, γιατί ακριβώς, δεν υπάρχουν πάρα πολλές διασφαλίσεις, αν θέλετε, άρα, θα ήθελε να πάει στη σωστή κατεύθυνση η επιχείρηση.

 Βέβαια, όπως είπα και προηγουμένως, σε μια αγορά θα υπάρχουν ταλαντούχοι, πετυχημένοι επιχειρηματίες μικροί, οι οποίοι θα μεγαλώσουν και θα προχωρήσουν, θα είναι και μερικοί άλλοι, που μπορεί να «σκαλώσουν». Αλλά τουλάχιστον, όλη η φιλοσοφία των μικροπιστώσεων, είναι να δίνεται και αυτή η δυνατότητα, αυτή η παιδαγωγική ευχέρεια στον δανειολήπτη - που είπα και πάλι, μπορεί να είναι ένας φοιτητής, μπορεί να είναι μια γυναίκα, μπορεί να είναι κάποιος που ξεκινάει για πρώτη φορά επιχείρηση - να λαμβάνει, αν θέλετε, αυτή τη βοήθεια.

Όσον αφορά τις πιθανότητες ή τα ενδεχόμενα δημιουργίας παραπλανητικών διαφημίσεων, εκεί θα ήθελα να πω, πιστεύω πραγματικά, ότι έχουμε πάρει όλες τις πρόνοιες. Υπάρχουν επαρκείς απαιτήσεις, ώστε να υπάρχει όλη η διαφάνεια των χρεώσεων. Και, προφανώς, για το ότι δεν υπάρχουν – νομίζω ο κ. Αρσένης είπε : «σαφείς αναφορές στα θέματα του καταναλωτή» - πρέπει να σας πω, ότι η ίδια η Γενική Γραμματεία Καταναλωτή, μας ζήτησε να απαλειφθούν αυτά τα άρθρα από μέσα, για να μην υπάρχει, μάλιστα, σύγχυση. Και όπως ξέρουμε, οι γενικοί όροι των συναλλαγών, ισχύουν και για τους καταναλωτές και για τις μικρές επιχειρήσεις. Επίσης - και πάλι δε γνωρίζουμε - οι δικαιούχοι που είναι φυσικά πρόσωπα, προστατεύονται από τις γενικές διατάξεις περί καταναλωτή.

Θα ήθελα να πω, ενδεχομένως, κύριε Κεγκέρογλου, θα σκεφτούμε αν είναι κάτι που να λάβουμε υπόψη, ώστε να κάνουμε ευκρινέστερη τη διατύπωση για τα θέματα των δικαιούχων, τα οποία λέμε.

Κλείνοντας, κύριε Πρόεδρε, θα ήθελα να πω πως πιστεύω ότι υπάρχει μία ουσιαστική σύγκλιση. Η Κυβέρνηση ανοιχτή στις προτάσεις. Έγινε η ζύμωση, έχει γίνει συζήτηση, έχουμε κάνει αρκετά βήματα, ώστε λέω και πάλι, την επόμενη εβδομάδα, πραγματικά, τουλάχιστον μια σημαντική θα έλεγα, συντριπτική πλειοψηφία της εθνικής αντιπροσωπείας να μπορέσει να ψηφίσει αυτό το νομοσχέδιο. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε πολύ τον κ. Υπουργό.

Κυρίες και κύριοι συνάδελφοι, στο σημείο αυτό ολοκληρώθηκε η συζήτηση του νομοσχεδίου του Υπουργείου Οικονομικών «Πλαίσιο χορήγησης μικροχρηματοδοτήσεων, ρυθμίσεις χρηματοπιστωτικού τομέα και άλλες διατάξεις».

Πριν προχωρήσουμε στην ψηφοφορία επί των άρθρων και του συνόλου, ανακεφαλαιώνουμε με τις θέσεις των κομμάτων επί της αρχής.

Η Νέα Δημοκρατία διά του Εισηγητή, κ. Σαλμά, ψηφίζει υπέρ.

Ο ΣΥ.ΡΙΖ.Α. δια του Εισηγητή, κ. Μαμουλάκη, επιφυλάσσεται.

Το Κίνημα Αλλαγής διά του Ειδικού Αγορητή του, κ. Κατρίνη, ψηφίζει υπέρ.

Το Κ.Κ.Ε. δια του Ειδικού Αγορητή, κ. Συντυχάκη, ψήφισε κατά.

Η «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ» δια του Ειδικού Αγορητή, κ. Βιλιάρδου, επιφυλάσσεται.

Το ΜέΡΑ25 δια του Ειδικού Αγορητή, κ. Αρσένη, ψηφίζει κατά.

Γίνονται δεκτά τα άρθρα 1 έως 46, όπως αυτά τροποποιήθηκαν, με τις νομοτεχνικές βελτιώσεις του κ. Υπουργού Οικονομικών; Γίνονται δεκτά κατά πλειοψηφία.

Τέλος, γίνεται δεκτό και το ακροτελεύτιο άρθρο και ερωτάται η Επιτροπή, εάν το σχέδιο νόμου γίνεται δεκτό στο σύνολό του. Δεκτό κατά πλειοψηφία.

Συνεπώς, κυρίες και κύριοι συνάδελφοι, το σχέδιο νόμου του Υπουργείου Οικονομικών «Πλαίσιο χορήγησης μικροχρηματοδοτήσεων, ρυθμίσεις χρηματοπιστωτικού τομέα και άλλες διατάξεις» γίνεται δεκτό επί της αρχής, επί των άρθρων και στο σύνολό του, όπως τροποποιήθηκε από τον κ. Υπουργό, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Τζηκαλάγιας Ζήσης, Λοβέρδος Ιωάννης, Βλάχος Γεώργιος, Βολουδάκης Κωνσταντίνος - Μανούσος, Μελάς Ιωάννης, Καλογιάννης Σταύρος, Καρασμάνης Γεώργιος, Κελέτσης Σταύρος, Παπαδημητρίου Χαράλαμπος (Μπάμπης), Σαλμάς Μάριος, Μαμουλάκης Χαράλαμπος (Χάρης), Ξανθόπουλος Θεόφιλος, Συρμαλένιος Νικόλαος, Κωνσταντόπουλος Δημήτριος, Κατρίνης Μιχαήλ, Λοβέρδος Ανδρέας, Κατσώτης Χρήστος, Βιλιάρδος Βασίλειος και Χήτας Κωνσταντίνος.

Τέλος, και περί ώρα 14.25 λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**